ЖШДС ва ижтимоий солиқ бўйича электрон ҳисоботга ўзгартиришлар киритилди. Улар 5 ва 6-иловаларга дахл қилди. Шунингдек, янги 7-илова “Бажарилган қурилиш ишлари учун иш ҳақи ҳисоб-китоби тўғрисида маълумотнома” пайдо бўлди. 5 ва 6-иловаларни ўзгартиришларни ҳисобга олган ҳолда қандай тўғри тўлдиришни “Норма” эксперти Дилором САИДОВА ва buxgalter.uz эксперти Татьяна ЛИМАРЕВА тушунтиришди:\n- ЖШДС ва ижтимоий солиқ бўйича шакллар ДСҚ қарори билан тасдиқланган, АВ рўйхат рақами №3221, 24.02.2020 й.\nБунда унинг электрон версиясига 3 март куни қуйидаги ўзгартиришлар киритилди:\n1) 5-илова қуйидаги устунлар билан тўлдирилди:\n“Ҳисобот даврида ходимнинг ҳолати (1- ишлайди, 2-меҳнат шартномаси бекор қилинган, фуқаролик-ҳуқуқий хусусиятдаги шартнома ёки қурилиш компаниялари томонидан шартнома билан расмийлаштирилмаган ёлланган ходимлар)”;\n“Контракт шакли (1-меҳнат шартномаси: асосий, 2-меҳнат шартномаси: ўриндош, 3-фуқаролик-ҳуқуқий шартномаси, 4- қурилиш компаниялари томонидан шартнома билан расмийлаштирилмаган ёлланган ходимлар)”;\n“Иш вақти (0,25; 0,5; 1ставкада ва ҳ.к.)”.\n2) 6-илова қуйидаги устун билан тўлдирилди:\n“Даромад тури (1-мулкий, 2-моддий наф тарзида, 3-бошқа)”.\n5 ва 6-иловаларни шартли мисолда тўлдирамиз. Тўлдириш учун бизга қуйидаги бухгалтерлик ва кадрларга оид ҳужжатлар талаб қилинади:\nмеҳнат шартномалари (контрактлар) ёки ходимларнинг шахсий карточкалари;\nжисмоний шахслар билан фуқаролик-ҳуқуқий хусусиятдаги шартномалар;\nмеҳнат шартномасини бекор қилишга оид буйруқлар ва ҳ.к.\nАгар жисмоний шахслар тўғрисидаги барча ахборот бухгалтерлик дастурига (1С, 1UZ ёки бошқа) ўз вақтида киритилса ва кадрларга оид ҳужжатларни (қабул қилиш, ишдан бўшатиш, ўтказиш, шартномаларнинг мезонлари ва турлари - меҳнат, ФҲХ; ходим - асосий, ўриндош ва ҳ.к.) ўз ичига олса, бу янгиланган ЖШДС ва ижтимоий солиқ ҳисоб-китобини тўлдиришда бухгалтернинг ишини сезиларли даражада осонлаштиради. Агарда - бундай қилинмаса, бухгалтерлик ва кадрларга оид ҳужжатларни солиштириш, жисмоний шахслар билан тузилган барча шартномаларни кўтариш, уларнинг мезонларини текширишга тўғри келади ва ҳ.к.\nБу катта меҳнат ва бухгалтерия хизматининг вақтини олади, бироқ бусиз Ҳисоб-китобга янгиланган иловаларни тўғри тўлдириб бўлмайди.\nШунингдек, дастурчиларга бухгалтерлик дастурида тегишли созлашни амалга ошириш юзасидан мурожаат қилиш мумкин, у ЖШДС ва ижтимоий солиқ ҳисоб-китобига 5 ва 6-иловаларнинг янги устунларини автоматик тарзда тўплаш имконини беради.\nКорхонада солиқ даври бошидан (2021 йил январь–март) 15 нафар жисмоний шахслар даромадлар олишди. Улардан:\nасосий иш жойи бўйича 9 нафар жисмоний шахслар:\n- 6 нафар ходимлар 1,0 ставкада;\n- 2 нафар ходимлар 0,8 ставкада;\n- 1,0 ставкада ишлаган 1 нафар ходим февралда бўшатилган;\n- 2 нафар ходимлар 0,5 ва 0,25 ставкада;\nФҲХ шартнома бўйича - 3 нафар жисмоний шахслар.\nШунингдек, корхона қуйидагиларни ижарага олган:\nйил бошидан - корхона ходими ҳисобланмаган жисмоний шахсдан нотурар жой биноси. 250 кв.м майдонга эга мол-мулк Бухоро шаҳрида жойлашган. Ҳар ойлик ижара ҳақи - 5 млн сўм;\nфевралдан бошлаб - ходимлардан иккита енгил автомобилни, ҳар бир автомобиль учун ҳар ойлик ижара ҳақи - 750 000 сўм.\n2021 йил январь-март учун қуйидаги даромадлар ҳисобланди:\nМеҳнатга ҳақ тўлаш тарзидаги даромад (СК 371-м)\nМеҳнатга ҳақ тўлаш билан боғлиқ бўлмаган даромад (СК 375-377-м)\nЙил бошидан даромад, жами:\nҲисобот даври учун даромад\nБошқа даромад –моддий ёрдам\nЖисмоний шахс ФҲШ бўйича ижрочи\nЖисмоний шахс- ижарага берувчи\n5-иловада қуйидагиларни кўрсатинг:\n1-устунда – тартиб рақами;\n2-устунда – жисмоний шахснинг Ф.И.О.;\n3-устунда – жисмоний шахснинг лавозими;\n4-устунда – жисмоний шахснинг СТИРи;\n5-устунда – жисмоний шахснинг ЖШШИР (ШЖБПҲ);\n6-устунда – ҳисобот даврида ходимнинг ҳолати. Агар ходим ҳисобот даврида ишлаётган бўлса, 1 рақами қўйилади, меҳнат шартномасини (ФҲХ шартнома ёки қурилиш компаниялари томонидан шартнома билан расмийлаштирилмаган ёлланган ходимлар) бекор қилишда - 2 рақами қўйилади;\n7-устунда – контракт шакли. Бунинг учун ходим билан тузилган контракт шаклидан келиб чиққан ҳолда тегишли рақамни қўйиш зарур:\nАсосий иш жойи бўйича\nҚурилиш компаниясида контрактсиз ёллашда\n8-устунда – меҳнат шартномаси бўйича ходимнинг иш вақти (0,25; 0,5; 0,75; 1 ставкада ва ҳ.к.);\n9 ва 10-устунларда – имтиёзлар ва солиқларни чегирмаган ҳолда ҳисобланган меҳнатга ҳақ тўлаш тарзидаги даромадлар.\n10-устундаги даромадларнинг жами суммаси ҳисоб-китобнинг 011-сатрида кўрсатилган суммага тенг бўлиши керак;\n11 ва 12-устунларда - ЖШДС ШЖБПҲга бадалларни ҳисобга олган ҳолда.\nЖисмоний шахслардан олинадиган даромад солиғи ва ижтимоий солиқ ҳисоб-китобига 5-илова\nҲар бир жисмоний шахс кесимида ҳисобланган меҳнатга ҳақ тўлаш тарзидаги даромадлар ва жисмоний шахслардан олинадиган даромад солиғи тўғрисида ахборот\nҲисобот даврида ходимнинг ҳолати\nҲисобланган меҳнатга ҳақ тўлаш тарзидаги даромадларнинг умумий суммаси\nУлардан ҳисобот даврида ҳисобланган меҳнатга ҳақ тўлаш тарзидаги даромадлар\nУлардан ҳисобот даврида ҳисобланган солиқ суммаси\nАгар ходим, масалан, ҳам меҳнат шартномаси бўйича ишласа, ҳам яна ФҲХ шартнома асосида корхонага муайян хизматлар кўрсатса, унинг даромадларини 5-илованинг иккита сатрида - контрактларнинг 1 ва 3 рақамли коди бўйича кўрсатиш зарур бўлади.\n6-иловада СКнинг 375 (дивидендлар ва фоизлардан ташқари), 376 ва 377-моддаларига асосан даромад ҳисобланган жисмоний шахсларнинг рўйхати акс эттирилади.\n1-устунда – тартиб рақамини;\n2-устунда – жисмоний шахснинг Ф.И.О.ни;\n3-устунда – жисмоний шахснинг СТИРи;\n4-устунда – солиқ давридан бошлаб меҳнатга ҳақ тўлаш билан боғлиқ бўлмаган даромадларнинг барча суммасини. 4-устундаги жами сумма Ҳисоб-китобнинг 012-сатридаги суммага тенг бўлиши керак;\n5-устунда – ҳисобот даврида ҳисобланган даромадлар суммасини;\n6-устунда – ҳисобланган даромаднинг турини.\nДаромаднинг турини рақамлаш ёрдамида кўрсатинг:\n1 – мулкий даромад (фоизлар ва дивидендлардан ташқари),\n2 – моддий наф тарзидаги даромад ;\n3 – бошқа даромад .\nАгар жисмоний шахсга даромаднинг иккита ёки учта тури ҳисобланса, ҳар бири алоҳида акс эттирилади;\n7–8-сатрларда – ҳисобланган ЖШДС суммаси.\nАгар солиқ агенти билан меҳнатга оид муносабатларда бўлмаган жисмоний шахс моддий наф тарзидаги даромад олган ва солиқни мустақил равишда тўлаш тўғрисида ариза тақдим этган бўлса, 8-устунда 0 рақамини кўрсатинг. Даромад суммасини эса - Ҳисоб-китобнинг 0121-сатрида кўрсатинг.\nМисолнинг шартларига биноан корхона ходимларга қишлоқ хўжалиги маҳсулотларини сотиб олиш учун моддий ёрдам тўлади ва асосий иш жойи бўйича ҳисобда бўлган ходимларнинг даромадларига 4,22 МҲЭКМ доирасида солиқдан озод этиш тарзидаги имтиёзни қўллади.\nДаромаднинг имтиёзли суммаси 9 млн сўмни ташкил этди, уни 2-илова “Жисмоний шахсларнинг солиқ солишдан озод этилган даромадлари ёйилмаси”да кўрсатиш зарур.\n3 ва 7-ходимлар солиқ даврида меҳнатга ҳақ тўлаш билан боғлиқ бўлмаган даромаднинг иккита турини олишди. Шу боис уларни алоҳида акс эттирамиз:\nмулкий даромад – даромад тури – 1;\nбошқа даромад – даромад тури – 3.\nҲар бир жисмоний шахс кесимида ҳисобланган мулкий даромадлар (дивидендлар ва фоизлардан ташқари), моддий наф тарзидаги даромадлар, бошқа даромадлар ва жисмоний шахслардан олинадиган даромад солиғи тўғрисида ахборот\nУлардан ҳисобот даврида ҳисобланган даромадлар суммаси\nҲисобланган солиқнинг умумий суммаси\nУлардан ҳисобот даври учун ҳисобланган солиқ суммаси\nШунингдек, ЖШДС ва ижтимоий солиқ бўйича солиқ ҳисоботи таркибига янги 7-илова “Бажарилган қурилиш ишлари учун иш ҳақи ҳисоб-китоби тўғрисида маълумотнома” киритилди. Мазкур илова қурилиш хизматлари кўрсатиладиган корхоналар томонидан тўлдирилади. Уни тўлдириш тартиби ҳақида яқин вақтдаги материалларимизда ўқинг.\nДСҚ матбуот хизматида аниқлаштиришларича, ҳисобот шаклига ўзгартиришлар киритилгунига қадар ЖШДС ва ижтимоий солиқ бўйича ҳисоботни топширган солиқ тўловчилар аниқлаштирилган ҳисоб-китобларни тақдим этишлари шарт эмас, сабаби Ҳисоб-китоб ўсиб борувчи якун билан тўлдирилади.\nБунда, агар аниқлаштирилган ЖШДС ва ижтимоий солиқ ҳисоб-китобини тақдим этиш зарурати юзага келса, масалан 2021 йил январь учун, у ЖШДС ва ижтимоий солиқ бўйича 11101_12 код билан янги шакл бўйича тақдим этилади, сабаби 11101_11 код билан эски шакл тизимдан чиқариб ташланган.\nҚандай қилиб уйдан кредит тарихини текшириш мумкин (қадамма-қадам йўриқнома)\nОнлайн-НКТ билан ишлашда солиқлар бўйича имтиёзлар қандай қўлланилади (қадамма-қадам йўриқнома)


Варан: «Юнайтед»га ўтишим ҳақидаги миш-мишлар сэр Алекс уйимизга келиб, мен билан гаплашганидан бошланган»\nМанчестер ЮнайтедРафаэль ВаранАлекс\n«Реал»дан «Манчестер Юнайтед»га ўтган ҳимоячи Рафаэль Варан ўз фикрлари билан ўртоқлашди.\n«Бу ерда эканлигимдан жуда ҳам хурсандман. Бу — мен учун янги саёҳат. «Реал» билан саргузаштлар бахтли ўтди, аммо «МЮ» — янги синов. Мен ва «Юнайтед» ҳақида 2011 йилдан бери турли миш-мишлар тарқалган. Жамоанинг қизиқиши «Реал»га ўтишимдан олдин — сэр Алекс Фергюсон онамнинг уйида мен билан гаплашганидан бошланган.\nМенда «Юнайтед» каби катта клуб билан янги саҳифани бошлашга мотивация бор. Янги қадам ташлаш учун тўғри вақт. Бу ерда эканлигимдан бахтиёрман», — дея Вараннинг сўзларини келтиради клуб матбуот хизмати.\nФранциялик 28 ёшли ҳимоячи «Ланс» тарбияланувчиси саналади. У 2011 йилдан бери «Реал»да ўйнаган ва жамоа билан 4 бор ЕЧЛ ва клублар ўртасидаги ЖЧда, 3 мартадан Ла Лига, Испания Суперкубоги ва УЕФА Суперкубогида ғолиб бўлган.


Ноодатий рақамлардаги футболчилар\n11 февраль, 2020, 21:59 1809\nТеглар:Жанлуижи Буффон | Трент Александр-Арнольд | Мхитарян | Жанлуижи Доннарумма\nНоодатий рақамларда майдонга тушадиган футболчилар\nБиз одатда, дарвозабонларни 1 рақамида, ҳужумчиларни 9 ёки 10 рақамларда кўриб, ўрганиб қолганмиз.\nҲозир эса эътиборингизга ноодатий рақамларда майдонга тушадиган футболчиларни намойиш этамиз.\nРўйхатимиздаги энг буюк футболчи айнан Буффон ҳисобланади. Тўғри, у ҳозир асосий таркибда кам майдонга тушяпти. 41 ёшли футболчи рақобатда енгиши қийин масала.\nБуффон “ПСЖ”дан қайтиб келди собиқ жамоасига. Войцех Щенсны Буффонга ўзининг биринчи рақамини қайтиб олишини, Кьеллини эса сардорлик боғичи уники эканлигини айтди. Буффон эса барчасини рад этди. Бу ерга кимдандир ниманидир тортиб олиш учун эмас, жамоаси янада кучли бўлишига ёрдам бериш учун келганини айтди. Натижада, ҳозир у 77 рақам остида ҳаракат қиляпти.\nМилик 2016 йил “Наполи”га ўтганида кўпчилик “Ювентус”га ўтиб кетган Гонсало Игуаиннинг тўққизинчи рақамини ёки терма жамоасидаги рақами 7 ни сўраса керак деб ўйлашганди. Аммо у футболкасига иккита 9 рақамини туширди. Ўзининг илк икки мавсумида Аркадиуш ёрқин ўйинларини намойиш эта олмади, кўплаб жароҳатлар олди. 2018/19 йилги мавсумда эса 35 ўйинда 17 та гол уриб ўз жамоаси бомбардирига айланди. Айнан 99 рақам Миликка омадсизлик олиб келяпти деганлар ҳам бор. Лекин ундай эмас. У ўз фаолиятини бошлаган “Герник”да ҳам 99 рақам остида майдонга тушарди.\nСловениялик футболчи 2010 йилда Италияга келган эди. “Марибор”да ўйнаб юрган вақтларда 27 рақам уники эди. “Палермо”га келгач эса, бу рақам банд бўлгани боис 72 рақамни танлайди. “Палермо”даги иккинчи ва учинчи мавсумларида 27 рақамда тўп сурган бўлса-да, “Фиорентина”га ўтгач, яна 72 рақамни танлайди.\n2017 йилдан буён “Аталанта” шарафини ҳимоя қиляпти. Италияда унинг рақамига эътибор қилмай қўйишди. Энг муҳими у ўз ўйинини кучайтириб, жамоасига ёрдам берса бўлгани.\nФутболчи “Рома”да ижара асосида ҳаракат қиляпти. Генрих 7 рақамни олиши кутилган эди, аммо у рақамда Лоренцо Пеллегрини тўп сургани боис, Мхитарян иккита 7 рақами туширилган футболкани танлади.\nМхитарян фаолиятини бошлаган вақтда 35 рақам остида тўп сурарди. “Пюник” унинг илк жамоаси эди. Кейин эса 22 рақамни танлади. “Металлург”, “Шахтёр”да ҳам 22 рақам остида ҳаракат қилган. “Боруссия”да эса 10 рақамда, “МЮ”да яна 22 рақамда тўп сурди.\nЎтган ёзда “Рома”дан “Галатасарай”га ижара асосида ўтган Стивен ноодатий рақам – 92 ни танлади. Ўзининг 42 рақами унга омад келтирмаган, бир пайтлар тўп сурган 15 рақами банд бўлгани боис 92 рақамни танлади.\nУнинг фаолиятини катта қисми 15 рақам билан боғлиқ. “Амьен”, “Блэкберн Роверс”, “Сток Сити” ва “Севилья”да шу рақам остида тўп сурган. “Рома”да эса 42 рақамни танлаганди. Аммо Италиядаги фаолияти омадсиз ўтди. “Галатасарай”да эса умуман бошқа рақамни танлашни хоҳлади.\n“Милан”нинг ёшлар жамоасида турли рақамларда, биринчи, йигирма иккинчи, тўқсон тўққизинчида тўп суришга улгурган. Энг охиргиси у учун доимий бўлиб қолди. “Милан”нинг асосий жамоасида мана 5 йилдирки, 99 рақамда тўп суриб келяпти. Ўзининг 20 ёшида А сериядаги ўйинлари сони 150 га яқинлашиб қолди. У ўзининг рақамини 1 га ўзгаритиш ҳақида ўйлаб ҳам кўрмаяпти.\nҲозирги кундаги “Ливерпуль”нинг ёш ва энг муҳим футболчиларидан бири Трент Александер. У ҳам ноодатий рақамда тўп суради. Футболкасида туширилган 66 рақам унга маҳоратини майдонда кўрсатишга халақит бермайди.\nЁшлар футболида Трент Александер жуда кўп рақамларда тўп сурган: ўн бешинчи, ўн саккизинчи, иккинчи, ўн еттинчи. Лекин ҳамма уни 66 рақамда кўришга ўрганиб қолган.


Чилонзордаги ЙТҲда икки киши вафот этди, яна икки киши касалхонага ётқизилган / Ўзбекистон янгиликлари, энг сўнгги хабарлар\nЖАМИЯТ 0 Шархлар 1190 кўрилди\n9 январь куни соат 23:30 да Чилонзор тумани Бунёдкор кўчасида жойлашган Халқлар дўстлиги саройи қаршисида иккита автомобиль иштирокида йўл транспорт ҳодисаси рўй берди, деб хабар қилади Тошкент шаҳар ИИББ матбуот хизмати.\nМаълум қилинишича, “Ласетти” русумли автомобиль ҳайдовчиси 44 ёшли Д. М. Ислом Каримов кўчасига бурилишдан олдин светофоргача бир неча метр масофа қолганида тор жойда тўхтаган. Тезликни ошириб ҳаракатланиб келаётган “БМВ” автомобили “Ласетти”га тўқнашиши оқибатида автомобилларда ёнғин келиб чиққан.\n“Ласетти” русумли автомобиль ҳайдовчиси ва 6 ёшли йўловчиси Д.М. Тошкент шаҳар ИИББ ЙПХ ва Миллий гвардия ходимлари томонидан қутқарилгач, жароҳат ва куйишлар билан шифохонага етказилган. Яна икки нафар йўловчилар – 44 ёшли И.М. ва 8 ёшли Я.М. воқеа жойида ҳаётдан кўз юмган.\n“БМВ” автомобили ҳайдовчиси воқеа жойидан яширинган. ЙТҲ содир бўлганида автомобилни бошқарган ҳайдовчининг шахсини аниқлаш бўйича чоралар кўрилмоқда.\nЙТҲнинг тахминий сабаби: “БМВ” автомобили ҳайдовчиси тезликни кескин оширган.\nҚарши шаҳрида ўғирланган машина яна иккита автомобилга зарар етказди


Фото: Сардобадаги фалокат кўламини ўзида акс эттирувчи суратлар - Daryo\n21:04, 01.05.2020 288346\nСирдарёдаги Сардоба сув омборидан 1 май куни сув тошиб чиқиши натижасида юз берган фалокат ҳақида хабар берилган эди. Ижтимоий тармоқларда мазкур фалокатнинг кўламини акс эттирувчи суратлар пайдо бўлди.\nЭслатиб ўтамиз, 1 май куни соат 05:55 да Сирдарё вилоятида жойлашган Сардоба сув омбори дамбасининг 6-пикет деворида сув чиқиши юзага келган. Натижада Сардоба тумани Қўрғонтепа аҳоли яшаш пунктига сув кирган. Бунда, асосан, сув экин майдонларига зарар етганлиги маълум бўлди.\nВоқеа жойига дастлаб бош вазир Абдулла Арипов, ундан кейин Президент Шавкат Мирзиёев етиб борди.\nСардоба сув омбори атрофидаги маҳаллалардан 11,5 минг аҳоли эвакуация қилинди. Сув остида қолган маҳаллалар аҳолиси Жиззахдаги мактаб ва коллежларга жойлаштирилди.\nМавзуга доир: Фото: Сардобадаги авария сабаб эвакуация қилинган мирзаободликлар\nФавқулодда вазиятлар вазирлиги кун давомида сув омбордан сув чиқиши камайганини ва кейинчалик тўхтаганини маълум қилди. Сув омбори тўғони бузилиб, сув тошиб чиқишига кучли ёмғир ва шамол сабаб бўлгани маълум қилинди. Шавкат Мирзиёев сув омбори тўғонининг бузилган жойини бориб, кўздан кечирди.\nМазкур фалокат оқибатида алоқа ва телекоммуникация хизматларида узилишлар бўлиши мумкинлиги маълум қилинди.\n07:26, 06.01.2022 175730\n12:23, 23.01.2022 118307\n00:14 Бугун 10753\n08:31, 28.01.2022 75147


«Ўзбекистонда хорижий тиллар» электрон журнали бош муҳаррири:\n— Тарихдан маълумки, бир давлат адабиётини дунёга танитишда таржимонлик муҳим аҳамиятга эга. Алишер Навоий номидаги Тошкент давлат ўзбек тили ва адабиёти университетида ўзбек адабиётини дунёга олиб чиқиш борасида қандай ишлар амалга оширилмоқда? Келгуси режалар қандай?\n— Ўзбекистон Республикаси Биринчи Президентининг 2016 йил 13 майдаги фармонида илмий, бадиий ва бошқа соҳалардаги адабиётларни ўзбек тилидан инглиз ва бошқа хорижий тилларга, шунингдек, жаҳон тилларидан она тилимизга юксак сифат ва маҳорат билан таржима қиладиган таржимонлар тайёрлаш асосий вазифа сифатида белгиланган. Бадиий таржима тил билишдан ташқари, бадиий иқтидорни ҳам талаб қилади. Бироқ замонавий таржимон фан-техника ютуқларидан хабардор, турли соҳавий луғатлар билан қуролланган, янгича қилиб айтганда, «мобил» бўлиши керак. Дунёнинг тараққий этган давлатлари Англия ва АҚШда 90 фоиз адабиёт аслият тили — инглизчадан турли хорижий тилларга бадиий таржима қилинган. Натижада инглиз тилининг мавқеи дунё даражасида мустаҳкамланди. Бугунги кунга келиб, дунёда, тахминан, 430 миллион киши асосий, 505 миллион киши иккинчи тил сифатида инглиз тилида сўзлашади. Инглиз тили тарғиботи даврида Англияда йиллик китоб нашрининг 50 фоизини таржима китоблар нашри ташкил этган.\nЎзбек адабиётини инглиз тилига таржима қилишга давлат даражасида аҳамият қаратилар экан, бадиий асар таржимонларининг иш қуроли, яъни луғатлар масаласига катта эътибор бериш лозим. Ҳар қандай бадиий асарда сюжет ва бу сюжетнинг бадиийлигини, экспрессив таъсирчанлигини таъминловчи табиат тасвири, инсон қиёфаси ва феъл-атвори тасвири, миллий тимсол кабилар мавжуд. Бадиий тасвирнинг таржима тилидаги муқобилларини топиш, таржимоннинг анчагина вақтини олади. Агар хос муқобил топилмаса, таржима аслиятдан анча йироқлашади, бадиийлиги йўқолади. Шу кунгача ўзбек ва инглиз тилларидаги тасвирий ифодаларнинг икки тилли тематик луғатлари яратилмади. Борларида ҳам тасвирий воситалар ва уларнинг бадиий асарлардан олинган мисолларига ўрин берилмаган. Бугунги кунда университетимизда ўзбек тилидан инглиз тилига таржима ишини максимал даражада ривожлантиришни таъминловчи «Ўзбек ва инглиз тилларининг икки тилли тимсоллар луғати», «Ўзбек ва инглиз тилларининг икки тилли табиат тасвири луғати», «Ўзбек ва инглиз тилларининг икки тилли инсон қиёфаси ва феъл-атвори тасвири луғати» каби нашрларни яратиш ишлари бошлаб юборилган.\n— Доимо ёшлар орасидасиз, уларнинг қизиқишларидан бохабарсиз. Айтинг-чи, бугун ёшларимиз орасида адабиётшунослик илмига муносабат қандай?\n— Халқимизда «Оққан дарё оқаверади», деган нақл бор. Бизнинг ўтмишимизда улуғ олимлар, дунёга машҳур алломалар етишиб чиққан. Биз улар билан фахрланамиз. Бугунги ёшларга назар ташлаб, уларнинг яратилган имкониятлардан унумли фойдаланаётганини кўриб, тўғриси, ҳавас қиламиз. Ёшларимиз орасида ўзбек адабиётшунослиги зиммасига тушган юкни кўтара оладиганлари борлигига ишончим комил. Улар одатда, бадиий ижодга — шеър ва ҳикоялар ёзишга қизиқади. Аммо тўғридан-тўғри адабиётшунос, адабий танқидчи бўламан, деганлари кам. Улар филологик таҳсил жараёнида ўзидаги бадиий асарларни тушуниш ва тушунтириш иқтидорини ҳис этгач, бирор тадқиқот олиб бориш фикрига келади.\nБу йил талабаликка қабул қилинган ёшлардан «Нега айнан филологияни танладим?» мавзусида ёзма иш олдик. Уларнинг аксарияти келгусида ўқитувчи бўлмоқчилигини ёзган. 24 нафар талабадан уч-тўрт нафарида адабиётшунос, тилшунос олим бўлиш, келгусида шу соҳа тараққиётига илмий тадқиқотлари билан ҳисса қўшиш фикри бор экан. Бу қувонарли. Бизнинг шундай ёшлардан умидимиз катта.\n— Хориж давлатларида шундай бир амалиёт бор: ўз миллати тилини ёйиш учун катта-катта грантлар ажратилади. Грант маблағларига ўша миллат тилини ўргатувчи китоблар, луғатлар чоп этилади, тарқатилади. Ўзбек тилини ҳам дунёга танитиш, адабиётимизни ёйиш мақсадида шу амалиётдан фойлансак бўлмайдими?\n— Албатта, бу амалиёт яхши натижа бериши мумкин. Шунингдек, хорижий давлатларда яна бир амалий тажриба бор: ўз тили ва адабиётини тарғиб этиш мақсадида Англия ва Америкада муайян ёзувчининг ижодини илмий тадқиқ этувчи хорижлик олимга илмий иш қилиши учун ўша давлат томонидан грант ажратилади. Тадқиқодчи мазкур грант маблағи асосида Англия, Америкага келиб, кейин ўз юртида илмий тадқиқот олиб боради ва изланишлари натижаларини инглиз тилига таржима қилиб, ўз юртида ҳамда грант ажратган давлатда муҳокамадан ўтказади. Шунингдек, таржимачилик соҳасидаям худди шундай амалиёт мавжуд. Давлатимиз томонидан ўзбек тили ва адабиётини хорижда тарғиб этган миллати ўзбек бўлмаган хорижлик таржимон ва тадқиқодчиларга грантлар ажратилса, мақсадга мувофиқ бўларди.\n— Кўплаб танқидий чиқишларга қарамай, кўчалардаги ёрлиқларда хато ва жуда ғализ жумлаларни хоҳлаганча топиш мумкин. Энг ачинарлиси, идоралараро расмий ёзишмаларда ҳам кўплаб хатолар учраб туради. Олий маълумотли раҳбар, мутахассисларнинг давлат тилида равон ёза олмаслигини қандай тушуниш мумкин? Бу ҳолатга жиддий чора кўриш вақти келмадими?\n— Ҳақиқатдан ҳам, ёрлиқлар, реклама ва эълонлар матнидаги хатоликлар хусусида кўп гапиряпмиз. Афсуски, буни инкор эта олмаймиз.\nУшбу хатоликлар келиб чиқишининг бир неча сабаблари бор. Ўзбек тилининг қўлланиш доираси анча кенгайди, аммо тилдан фойдаланувчиларда тилнинг мавжуд илмий меъёрларини билиш даражаси сустлигича қолди. Матнлар, асосан, компьютерда терилади, аммо унда яхши ишлаш кўникмасига эга бўлган ҳамма мутахассис ҳам тилнинг илмий меъёрларини пухта ўзлаштирган эмас. Имловий хато билан ёзилган реклама мамлакат, миллат ва маданиятимизга доғ тушириш билан тенглигини ҳамма ҳам англаб етавермайди.\n«Давлат тили ҳақида»ги қонуннинг 7-бандида «Давлат тили расмий амал қиладиган доираларда ўзбек адабий тилининг амалдаги илмий қоидалари ва нормаларига риоя этилади», деб қатъий белгилаб қўйилган. Миллий тилдан фойдаланувчи доираларда тил меъёрлари бузилганда, остига қизил чизиқ тортиб тўхтатадиган, ўрни келганда, жавобгарликка тортадиган бўлимлар ташкил қилиш вақти етди. Зеро, она тилимизнинг бугунги мавқеи ҳам шуни талаб этмоқда.\nАлишер Навоий номидаги Тошкент давлат ўзбек тили ва адабиёти университети қошида «Лингвистик экспертиза, таржима ва таҳрир» маркази ташкил этиляпти. Марказ бевосита шундай муаммоларга барҳам бериш масалалари билан шуғулланади.\n— Боланинг китобни севишида адабиёт ўқитувчисининг ўрни катта. Баъзан 3-4 ойлик қайта тайёрлаш курсларини битирган ўқитувчилар ҳам она тили ва адабиёт фанларидан дарс бермоқда. Суриштириб кўрсангиз, на жаҳон адабиёти, на мумтоз адабиётимиздан бирор асарни охиригача ўқиган. Абдулла Қаҳҳор таърифи билан айтсак, «нафис адабиёт муаллим»лари мактабларни эгалламаслиги учун нималар қилишимиз керак?\n— Бола, энг аввало, китобхонлик тарбиясини оиладан олиши зарур. Бунинг учун ота-она ҳар томонлама маънавий шаклланган бўлиши керак. Болага ёшлигидан эртаклар ўқиб бериш унда китобга бўлган муҳаббатни пайдо қилади. Бугунги шиддатли замонда китобга муносабат бироз сусайгандек, назаримда. Инсонни саодатга элтувчи, йўлларини чароғон қилувчи, жаҳолатдан қутқарувчи куч бу — китоб.\nАдабиёт ўқитувчисининг асосий вазифасидан бири — ўқувчини китобхонликка ўргатишдир. Ўқитувчи бу масалада аждодларимизнинг ҳаётидан намуналар келтириб, китобнинг қиммати, унинг инсон онгига кўрсатадиган маънавий таъсири ҳақида кўп ва хўп гапириши зарур. Ўқувчиларни бадиий асарлар ўқишга қизиқтириши, уларни таҳлил қилишга ўргатиши керак. Ўқитувчининг ўзи китобхон бўлмаса, бунга эришиш қийин. Китоб ўқимаган ўқитувчи «нафис адабиёт муаллими» бўлиб қолаверади.\nона тили ва адабиёт ўқитувчиси:\n— Тил ҳақидаги қонунга амал қилинишининг назорати қайси органга юклатилган? Яъни, тилимиздаги муаммолар юзасидан жавобгарлик кимнинг зиммасида?\n— «Давлат тили ҳақида»ги қонунга амал қилиниши умумий тарзда вазирликлар ва таълим муассасалари томонидан назорат қилинади. Аммо, афсуски, бирор ташкилот бу борада жавобгарликни ўз зиммасига олади, деб айта олмаймиз.\n— Алишер Навоий асарлари олдинги асрларда ҳеч қандай изоҳ ва шарҳларсиз ўқиб-тушунилган. XX асрнинг сўнгги чораги ва XXI асрда Навоий асарларининг насрий баёни ва осонлаштирилган шартлари пайдо бўлди. Бунга сабаб нима? XXI асрга келиб бизнинг онг-тафаккуримиз Навоийни тушунмайдиган даражада қашшоқлашиб кетдими ёки...\n— Алишер Навоий асарлари олдинги асрларда ҳеч қандай изоҳ ва шарҳларсиз ўқиб-тушунилган, деб айтиш у қадар тўғри эмас. Чунки Навоий ҳали тириклик пайтидаёқ унинг асарларига луғат ишлангани Навоийни англаш ва тушуниш ўз давридаёқ мураккаб бўлганини англатади. Навоийнинг ўзи ҳам қитъаларидан бирида асарлари кўлами ва фалсафий маъно теранлиги ҳақида, уни халқ ўқиб адо қила олмаслиги ҳақида шундай ёзган эди:\nБаҳру кон кирди қаро ерга сенинг килкингдин.\nДегай эл, найлагай ортуқ эса эллик мингдин.\n— Лотин ёзувига асосланган ўзбек алифбосини мукаммал деб ҳисоблайсизми? Унинг қандай муаммо ва камчиликлари бор?\n— Кишиларнинг ёзма саводхонлиги даражасини оширишда алифбонинг мукаммал бўлиши жуда катта аҳамиятга эга. Назаримда, бугунги кунда мазкур алифбони янада мукаммаллаштириш давр талабига айланди. Бу алифбодаги айрим зиддиятли ҳолатлар билан боғлиқ. Мисол учун:\n1. Луғат бойлигимиздан ўрин олган журнал, жирафа каби ўзлашма сўзлардаги ж товушини янги алифбода ифода этишнинг имкони йўқ. Бу товуш j ҳарфи билан ёзилса, талаффуз ва имлода зиддият кузатилади. Бу эса савод чиқараётган ўқувчиларда ноқулайлик туғдирмоқда.\n2. Алифбода -нг бурун товуши учун махсус ҳарф берилмаган. Бу ҳолат айни товушни сўз таркибида ёнма-ён келган н ва г товушларидан фарқланмаслигига сабаб бўлмоқда. Шу боис ўқувчилар денгиз, кўнгил каби сўзлардаги -нг ҳарфий бирикмасини икки товуш тарзида тушуниб, бу сўзларни бўғин кўчиришда қўпол хатога (ден-гиз, кўн-гил тарзида) йўл қўймоқда. Ваҳоланки, бир товушни ифода этувчи -нг ҳарфий бирикмаси бўғин кўчиришда бир-биридан ажратиб ёзилмаслиги керак. Умуман, алифбода товушларни ҳарфий бирикма тарзида қайд этиш масаласини жиддий ўйлаб кўриш керак.\nБундай мисолларни яна давом эттириш мумкин. Бир сўз билан айтганда, амалдаги алифбога асосланган имло қоидаларимизни қайта ишлаб чиқиш муҳим ва айни кунда зарурий эҳтиёж ҳисобланади.\n— Янги алифбога 2010 йилнинг 1 сентябрига қадар тўлиқ ўтилади, деб эшитгандим. Лекин ҳали ҳам лотин ёзувига тўлиқ ўтганимиз йўқ. Бунинг ҳам ўзига яраша сабаблари борми?\n— Ҳақиқатан ҳам, лотин ёзувига асосланган ўзбек алифбосига тўлиқ ўтишнинг муддати 2010 йилнинг 1 сентябри этиб белгиланган. Ҳозиргача мактабгача таълим, ўрта таълим ва олий таълимда бу алифбога ўтиб бўлинди. Аммо катта ёшдагилар орасида мазкур алифбо ҳам, кирилл алифбоси ҳам қўлланиб келинмоқда. Лекин бунинг жиддий ташвишга сабаб бўладиган жойи йўқ. Илгари, яқин ўтмишимизда кирилл алифбосига ўтиш ўша давр сиёсатига кўра, бирданига амалга оширилган, ҳамманинг бирданига кирилл алифбосига ўтиши мажбурият қилиб қўйилган. Бунда катта ёшдагилар муайян қийинчиликларга рўбарў бўлган. Бугун бундай йўл тутиш унчалик ҳам мақсадга мувофиқ эмас, албатта.\nАлоҳида таъкидлаш лозимки, бир алифбодаги ҳарфларнинг қандай товушни ифодалашини билишнинг ўзи ҳали бу ёзувни тўлиқ эгаллаб бўлганини билдирмайди. Одамда янги алифбода ёзилган сўзни ҳарфлаб эмас, балки бутунича, яхлитлигича ўқий олиш кўникмаси шакллангандагина бу алифбо ўрганиб бўлинган ҳисобланади.\n— Баъзи сўзлар лотин ёзувида бошқача, кирилл ёзувида бошқача ёзилади (хом ашё — xomashyo, мўъжиза — mo‘jiza, темир йўл — temiryo‘l, бюджет — budjet). Бу чалкашликлар хатоликларга сабаб бўлмайдими? Бир хиллаштириш мумкинми?\n— Ҳамма сўзларни ҳам лотин ва кирилл алифболарида бир хил ёзилишини талаб қилиш унчалик тўғри эмас. Бу алифболар бир-биридан тамоман фарқли ёзувлардир. Бунинг устига, бора-бора кирилл ёзуви амалиётдан чиқиб кетади, ўрганувчига кирилл «эталон» бўлмай қолади. Шунинг учун ҳам кириллда қандай бўлса, лотинда ҳам шундай ёзишга уриниш мақсадга мувофиқ бўлмайди. Сиз қайд этган хом ашё, темир йўл каби қўшма сўзларни лотинда xomashyo, temiryo‘l тарзида ёзишни қоидалаштириш тил табиатига мувофиқ келади. Мўъжиза сўзини лотин ёзувида балки тутуқ белгисисиз ёзишни қоидалаштиришни ўйлаб кўриш жоиз. Гўёки мазкур қоидада ҳарфдаги қўшимча унсур тутуқ белгисига яқин бўлгани учун ўхшаш белгилар такроридан қочишга ҳаракат қилингандай кўринади. Албатта, бу илмий ёки асосли ечим эмас; budjet сўзининг ёзилишини ҳам ўйлаб кўриш мақсадга мувофиқ. Университетимизда тузилган махсус ишчи гуруҳ шундай таклифларни тайёрлаш борасида иш олиб бормоқда. Бунда сизнинг таклифларингиз ҳам, албатта, инобатга олинади.\n— Кирилл ёзувига асосланган ўзбек алифбосида ц ҳарфи бор. Ўзбеклар, қорақалпоқлар учун бу товушни айтиш муаммо эмас. Лекин лотин ёзувига асосланган ўзбек алифбосида бу ҳарф кўзда тутилмаган. Ахир, ц товушига эҳтиёж бор-ку.\n— Ушбу савол ўзбек тили имлосидаги долзарб мавзулардан бири ҳисобланади. Дарҳақиқат, ц ундоши билан боғлиқ сўзларнинг зарур ўринларда нотўғри қўлланилаётгани ўқувчиларни чалғитмоқда. Масалан: ц ундоши ўрнига қўлланилаётган лотин имлосидаги ts ҳарф бирикмаси баъзи ўринларда ўзини оқламайди — ssenariy, biotsikl, biotsentr, sirkul ва ҳоказо. Миллий талаффузимиздан келиб чиққан ҳолда имло қоидаларига ц ундоши билан боғлиқ ўзгартириш киритилиши режалаштирилган.\n🕔15:06, 16.02.2018 ✔5732\n🕔16:00, 12.10.2017 ✔6001\n🕔11:32, 15.06.2017 ✔6198\n✔ 5732 🕔 15:06, 16.02.2018\n✔ 6001 🕔 16:00, 12.10.2017\n✔ 6198 🕔 11:32, 15.06.2017\n✔ 6251 🕔 10:17, 13.04.2017\n✔ 2944 🕔 12:25, 21.10.2016


Ўзбекистон ва Хитой ўз темир йўлларини бирлаштириш имкониятини муҳокама қилмоқда\n20:25 / 12.05.2017\nЎзбекистон президенти Шавкат Мирзиёевнинг Хитойга давлат ташрифи бошланди. Хитой Халқ Республикаси раиси Си Цзиньпин билан музокаралар мобайнида савдо, сармоялар ва хавфсизлик соҳаларидаги масалалар муҳокама қилинади, деб ёзади stanradar.com.\nЎзбекистон етакчиси, шунингдек, «Ипак йўли иқтисодий камари» концепцияси доирасида «Бир макон, бир йўл» халқаро форумида ҳам иштирок этади. Экспертларнинг фикрича, яқин истиқболда Ўзбекистон ташқи сиёсатининг бош йўналиши — Россия ва Хитой таъсирини пухта ўйлаб тақсимот қилиш ва Ғарб учун эшикларни очиқ сақлаш бўлади.\n«Ўзбекистонга қўшни давлатлар бўлган Туркманистон ва Қозоғистонга, шунингдек, анъанавий ҳамкори ва иттифоқчиси — Россияга қилинган ташрифлардан сўнг президент Шавкат Мирзиёевнинг Хитойга ташрифи бўй кўрсатган ташқи сиёсий фаоллигининг биринчи босқичини якунлаб беради. Хитойга ташрифи билан Ўзбекистон раҳбари мамлакат раҳбариятининг ташқи сиёсат стратегияси мерос бўлиб қолганлиги, айниқса, Марказий Осиё минтақасидаги қўшнилар ҳамда Россия ва Хитой каби давлатлар билан ташқи сиёсатнинг устувор йўналишлари бўйича белгиланган вазифаларни бажаришга қодирлиги ва тайёрлигини тасдиқлаб бермоқда», — дейди ўзбекистонлик эксперт, тарих фанлари доктори Рафиқ Сайфуллин «НГ» нашрига.\nМирзиёевнинг Пекинга ташрифи Россиядагидек (инвестициялар ҳажми бўйича — 15,8 млрд. доллар) муваффақиятли бўладими-йўқми, буни ташрифнинг якуни кўрсатади. Шуниси маълумки, имзоланиш учун йигирмадан ортиқ ҳужжатлар тайёрланган, уларнинг орасида хўжалик юритувчи субъектлар ўртасида тижорий шартномалар ҳам бор.\nСўнгги йилларда Хитой Ўзбекистоннинг энг асосий иқтисодий ҳамкорларидан бири ва энг йирик инвесторига айланди. 2016 йил якунларига кўра, ўзаро товар айирбошлаш ҳажми 4,2 млрд. долларга етган. Хитой бозорида ўзбек текстили, пластмасса буюмлари, аграр соҳа маҳсулотларига талаб катта, уларнинг экспорти барқарор ошиб бормоқда. Ўзбекистон ҳудудида Хитой капитали иштирокида 700 дан ортиқ компания ва корхоналар ишламоқда. «Жаҳон» ахборот агентлигининг хабарига кўра, хитойлик сармоядорлар Ўзбекистон иқтисодиётига 7,8 млрд. доллар маблағ киритишган.\n«Хитой инвестицияларининг ҳажмини Мирзиёевнинг Москвага ташрифи давомида қўлга киритилган натижаларга солиштирса бўладими-йўқми, бу аҳамиятли эмас. Муҳими — Хитой ўзининг «Ипак йўли иқтисодий камари» доирасидаги кўпрежали ва узоқ муддатли стратегиясида Ўрта ва Яқин Шарқ йўналиши учун Ўзбекистонни Марказий Осиёнинг энг асосий ва муҳим давлати эканлигини жуда яхши англайди. Ўзбекистон учун Хитой тобора энг етакчи осиёлик ҳамкорга айланмоқда ва ўзаро муносабатларда манфаатлар тобора икки томонлама характерга бўлмоқда», — дея таъкидлайди Сайфуллин.\nЎтаётган ташриф мобайнида Ўзбекистоннинг манфаатлари ҳам жуда тушунарли.\nТошкент Хитой билан икки томонлама ҳамкорликни ривожлантирмоқда ва бундай ҳамкорликнинг барча устунликларидан транспорт инфратузилмасини — усиз «Ипак йўли иқтисодий камари» доирасидаги жамики дастурлар фақат яхши ниятлигича қолиб кетади, албатта — ривожлантириш учунгина максимал даражада фойдаланишга тиришмаяпти. Ўзбекистон «Ипак йўли иқтисодий камари» концепциясини амалга оширишда ўзининг шубҳасиз иштироки ва қўллаб-қувватлашини миллий иқтисодиётнинг реал секторларини ривожлаштиришда янги лойиҳалар учун кенг имкониятлар сифатида қарши олмоқда.\n«Ўзбекистон раҳбарияти — аввалгиси ҳам, ҳозиргиси ҳам, прагматизми билан ажралиб туради. Тошкентда замонавий дунёда иқтисодий ҳамкорлик ва ривожланиш масалаларида стратегик муҳим миқёсда иш беришга қодир фақат икки марказ — Москва ва Пекин қолганини аллақачон тушуниб етишган.\nҒарб давлатлари Ўзбекистон учун ҳеч қачон глобал инвестор бўла олмаслиги аллақачон тушунарли бўлиб улгурган, улар моҳиятан мамлакат равнақига хизмат қилмайди. Боз устига, Ўзбекистонда иқтисодиёт характери ва инвестиция киритилишига талаб шундайки, тезда фойда кўриш ваъда қилинмайди. Бошқа давлатлар амалиёти кўрсатиб турибдики, араб шайхлари (ва Япония, Жанубий Корея ҳамда бошқа молиявий жиҳатдан таъминланган марказлар ҳам) бу масалада анча вазмин ва эҳтиёткор.\nЎзбекистон ўзининг ташқи иқтисодий алоқаларини мудом диверсификация қилишга интилади, бироқ катта лойиҳалар учун «катта» сармоядорлар ҳам керак. Ундайлари ҳозирча иккита, боз устига Москва ҳам, Пекин ҳам ўзларининг шахсий хавфсизлиги нуқтаи назаридан Ўзбекистондаги барқарорликдан манфаатдор», — деди Марказий Осиё ва Ўрта Шарқ бўйича эксперт Александр Князев «НГ» нашрига.\nБуларнинг барисини ҳисобга олиб, хавфсизлик масалалари (хусусан афғон йўналишида) Мирзиёевнинг Си Цзиньпин билан музокаралари мобайнида бош мавзулардан бири бўлишини тахмин қилиш мумкин. Ўзбекистонда ҳам, Хитойда ҳам Марказий Осиё минтақасидаги барқарорликка таҳдидни тўғри қабул қилишади, чунки хавфсизлик таъминланмас экан, иқтисодиётдаги кўплаб лойиҳалар муаллақ қолиб кетади.\nЎзбекистон биргина Хитойнинг инвестицион ресурсларидан эмас, Хитой етакчи рол ўйнаётган ташкилотлардаги сармоявий дастаклардан ҳам фойдаланмоқчи. Уларнинг орасида Осиё инфратузилмавий сармоялар банки (активлари ҳажми 100 млрд. доллар) ва Ипак йўли Фонди (40 млрд. доллар) бор.\nТошкент имтиёзли инвестицияларни жалб қилиш ва ўз иқтисодиётининг асосий соҳаларини — улар орасида устувор транспорт соҳаси ҳам бор — ривожлантириш учун янги кредит йўналишлари очилишида Хитой томонининг қўллашини кутмоқда. Тошкент ва Пекин ўз темир йўлларини Қирғизистон орқали бирлаштириш имкониятини муҳокама қилмоқда.\nБунинг учун икки чегара яқинида логистика марказлари очилади. Аввал автомобиль транспортлари учун, келажакда — темир йўл транспорти учун хизмат кўрсатадиган.\nБугунги кунда Хитойдан Европага маҳсулот ташиш «Навоий» аэропорти базасидаги халқаро интермодал ҳаби имкониятларидан фойдаланган ҳолда амалга оширилмоқда. Ўзбекистон парламентининг юқори палатаси раиси ўринбосари Содиқ Сафоев таъкидлаганидек, Ўзбекистоннинг транзит салоҳиятдан фойдаланиш — унинг валюта тушумларидаги асосий манба бўлибгина қолмай, мамлакатни Евроосиё транспорт ҳабига айлантиради. Бу нафақат мамлакатдаги иқтисодий ўсишни таъминлайди, балки Ўзбекистоннинг жаҳон аренасидаги геосиёсий жойлашувини мустаҳкамлашга ҳам хизмат қилади.\nтемир йўл Хитой Ўзбекистон


Уламоларни эъзозлаш тақводандир – oliymahad.uz\nУламоларни эъзозлаш тақводандир\nУламолар, устозлар маънавият осмонида мусаффо зиё таратиб турган йўлчи юлдуздирлар. Улар туфайли одамлар тўғри йўлни топадилар. Уларнинг шарофати билан жаҳолат зулматларидан омонлик қирғоғига етадилар. Бинобарин, олимларни рисоладагидек ҳурмат қилмай туриб, ҳақларини муносиб равишда адо қилмай туриб, фарзандларимизни эл-юрт, жамият, қолаверса, бутун дунё учун фойдаси тегадиган етук шахслар, олиму зиёли, шифокору муҳандис, тадбиркор инсонлар этиб улғайтириш мумкин эмас. Бу – бамисоли уруғни ерга қадамасдан туриб ҳосил кутишдек гап.\nҲурмат ибодатдан яхши, деган ўз ўрнида ҳақ сўз бор. Аллоҳ азиз қилган инсонларнинг ҳурматини жойига қўйиш ибодат. Ҳаж сурасининг 30-оятида бундай марҳамат қилинади: «(Гап) шудир. Кимки Аллоҳ ҳаром этган нарсаларни катта иш деб билса (риоя қилса), бас, бу Парвардигори наздида ўзи учун яхшидир».\nАллоҳ даражасини баланд қилган нарсаларни эъзозлаш ва улуғлаш қалбдаги тақводан далолат экани Қуръони каримда таъкидланади. Устоз ва муаллимлар каби илм соҳиблари ҳам айнан Рабби қадрларини баланд қилган тоифага мансубдирлар. Қуръони каримда бундай дейилади: «(Гап)шудир. Яна кимки Аллоҳнинг шиорлари (қурбонликлар)ни улуғ деб билса, бас, албатта, (бу) қалбларнинг тақвосидандир» (Ҳаж сураси, 32-оят). Оятда “шиорлар” дея таржима қилинган сўз “шаъааироллоҳ” калимаси билан келган. Аслида буни бир сўз билан бошқа тилга ўгириш мумкин эмас. Тафсир китобларида айтилишича, “шаъааироллоҳ” деб Аллоҳ томонидан фазилати билдирилган барча нарса тушунилади. Устоз ва илм муаллимлари илм шарафи туфайли улуғланадилар. Илм аҳлларининг қадри нақадар улуғ экани қуйидаги оятда ҳам баён этилади: «…Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган (барча яхши ва ёмон) амалларингиздан хабардордир» (Мужодила сураси, 32-оят).Илм ва олимларнинг фазилатлари, икки дунёда эришадиган даража ва мартабаларига доир оят ва ҳадислар жуда кўп учрайди. Расулуллоҳ (соллаллоҳу алайҳи ва саллам)дан олим кишининг бир кунлик ибодати илмсиз обиднинг қирқ йиллик ибодатига тенг экани, қиёматда шафоат қилиши, агар у таълим ҳам берса, Ер ва осмонлардаги барча жонзот Аллоҳдан унга мағфират сўраши ва бошқа кўп башоратлар саҳиҳ ҳадислар орқали ривоят қилинган.\nСулаймон (алайҳиссалом)га Аллоҳ таоло илм, бойлик ва подшоҳликдан бирини танлашни буюрганида у илмни танлайди. Илмнинг шарофатидан унга бойлик ва подшоҳлик ҳам қўшиб берилади.\nЎтган улуғ зотлар, устозлар, уламоларнинг ҳақларини тўлиқ адо этиб, уларнинг қадрлари нечоғли баланд эканини ҳис этишган. Бу борада Ҳазрат Алишер Навоий айтади: “Ҳақ йўлида ким санга бир ҳарф ўқитмиш ранж ила. Айламак бўлмас адо онинг ҳақин минг ганж ила”. Имоми Аъзам Абу Ҳанифа (раҳматуллоҳи алайҳ) айтади: “Устозим Имом Ҳаммоднинг ҳурмати учун унинг уйи томонга оёғимни узатмаганман. Ҳолбуки, уйларимизнинг орасида еттита кўча бор эди. Ҳар намозда ота-онамнинг қаторида у зотга мағфират сўрайман. Шунингдек, бошқа барча устозларимнинг ҳақларига дуо қиламан”. Имом Аҳмад ибн Ҳанбал (раҳматуллоҳи алайҳ): “Ўттиз йилдан буён бирор кечада устозим Имом Шофиъийнинг ҳақига дуо қилмай ухламаганман”, дейди.\nУламоларга кибр қилиш, уни менсимаслик ёмон хулқдир. Набий (алайҳиссалом): “Ё Аллоҳ, олимга эргашилмайдиган, оқилдан ҳаё қилинмайдиган замон келиб қолмасин!”, дея уламолар ҳурмат қилинмайдиган замон келишидан паноҳ сўраганлар (Имом Аҳмад ривояти).\nБулар уламоларга кўрсатиладиган одоблар уммонидан айрим томчилар холос. Мухтасар қилиб айтсак, инсон олимларнинг розилигини топишга интилиши ва уларни норози ва хафа қиладиган, кўнглини оғритадиган ишлардан сақланмоғи лозим.\n508100cookie-checkУламоларни эъзозлаш тақводандирno\nОлдингиУстозга эҳтиром шогирд зиммасидаги бурчдирКейингиТошкент ислом институти Махсус сиртқи бўлим талабалари ўқишни давом эттирмоқдалар


Кўплаб замонавий тадбиркорлар чет элда бизнес очишни афзал кўрадилар, бунинг учун турар жой инвестициясига нисбатан яхши даромад келтирадиган тижорат кўчмас мулки харид қилинади.\nБундай объектларга офислар, дўконлар, меҳмонхоналар, хостеллар, омборхоналар ва ишлаб чиқариш бинолари, ресторанлар, қаҳвахоналар, гўзаллик салонлари ва бошқа кўчмас мулк объектлари тегишлидир.\nМаълум бир тадбиркорлар чет элдаги кўчмас мулкни сотиб олишни афзал кўрадилар, бошқа бир тадбиркорлар эса узоқ муддатли ижарага оладилар.\nТижорат биноларининг даромад келтириши уларнинг турига боғлиқ бўлади. Жумладан, қисқа муддатли ижара учун квартира 5-7% йиллик, узоқ муддатли эса – 2-3% йиллик даромад келтириши мумкин, бироқ уни сотиб олишда бўш туриб қолиш эҳтимолини ва тез эскиришини ҳисобга олиш керак. Кўчадаги дўконнинг даромад келтириши – 3-4%, супермаркет – 5-6,5%, меҳмонхоналар ва савдо маркази – 4-6% ни ташкил этади.\nArendaLazur TM (Cofrance SARL) тажрибали халқаро брокери Сизга чет элда ҳар қандай тижорат объектини ижарага олишда ёрдам беради. Сиз учун ҳар қандай бинони – ўз бизнесингизни очиш учун ҳам, фаолият юритаётган йўлга қўйилган бизнес учун ҳам танлаб берамиз. Бизга мурожаат қилиб, Сиз корхона муваффақиятга эришишига ишончингиз комил бўлиши мумкин.\nЧет элда тижорат кўчмас мулкларни ижарага олиш нархлари\nДунё бозоридаги бир неча актуал таклифларни мисол сифатида келтириб ўтамиз.\nФинляндияда Оулудаги 138 кв.м майдонли офис бир ой учун ижараси 1 200 еврога тушади.\nКипрда Лимассолдаги 90 кв.м майдонли офис хонасини бир ой учун 1 300 еврога ижарага олиш мумкин.\nЭстонияда Таллиндаги 1 101 кв.м майдонли меҳмонхона бир ой учун ижараси 5 505 еврога тушади. Ушбу хостел кўпдан буён ишлаб келмоқда ва барқарор даромад келтирмоқда. Ижара шартномаси узайтириш имконияти билан 9 йилга тузилади.\nШвейцарияда Тичинодаги офисни бир ой учун 160 еврога ижарага олиш мумкин.\nИспанияда Пальма-де-Майоркадаги денгизга қараган манзарали 760 кв.м майдонли кенг тижорат хонаси бир ой учун 3 900 еврога ижарага таклиф қилинади.\nГрецияда Салоникадаги 108 квадрат метр майдонли дўкон ижараси бир ой учун 1000 еврога тушади.\nАлбанияда ресторанни бир ой учун 600 еврога ижарага олиш мумкин.\nЧет элда тижорат кўчмас мулкни қандай қилиб ижарага олиш мумкин?\nЧет элда тижорат хонасини ижарага олиш учун шартномани амалдаги қонун ҳужжатларига қатъий мувофиқликда тузиш мақсадида номига доғ тушмаган профессионал брокер ёрдамидан фойдаланиш керак.\nArendaLazur TM (Cofrance SARL) 12 йилдан кўпроқ давр мобайнида дунё кўчмас мулк бозорида фаолият юритиб келмоқда, ҳар қандай нарх тоифаларидаги объектларнинг кенг базасига эга. Бизнинг ваколатхоналаримиз дунёнинг 117 та мамлакатида очилган, ходимларимиз эса 34 тилда сўзлашади: биз ҳар доим бир-биримизни тушунамиз.\nҲамкорлик мижоз томонидан керакли тижорат кўчмас мулк объекти тўғрисида батафсил маълумотлар тақдим қилиниши билан бошланади. Биз объект тўғрисида қуйидагиларни билишимиз керак:\nИш давомида компания ходими мос вариантни янада сифатли излаш учун маълумотларга аниқлик киритиши мумкин.\nБрокердан тижорат таклифини олгач, Сиз ўзингиз учун оптимал объектни танлайсиз, уни шахсан кўздан кечириб чиқасиз.\nШу муносабат билан ArendaLazur TM (Cofrance SARL) тўлиқ хизматларни таклиф қилади:\nчет элга сафарга чиқиш учун ҳужжатлар – визалар, суғурталарни тайёрлаш;\nсамолётга чипта харид қилиш / компаниядан хусусий самолёт чартери;\nбориладиган мамлакатда турар жойни ижарага олиш ёки меҳмонхона хоналарини бронлаш;\nшартнома тузишда унинг тўғрилигини текшириш учун компания вакилининг иштироки;\nсертификацияланган таржимон, нотариус хизматлари.\nҲар қандай мураккабликдаги вазифаларни бажарамиз, ҳар доим алоқадамиз ва натижа учун ишлаймиз. ArendaLazur TM (Cofrance SARL) билан ҳамкорлик 100% сифатли натижани ва келгусида кўчмас мулк билан боғлиқ ҳар қандай масалаларнинг ўз вақтида ҳал қилиниши англатади.


October | 2012 | Jahonnoma\nPosted on October 30, 2012 by Jahongir Muhammad\nЭртага нима бўлади – Худо пошшо!\nАҚШда Президентликка номзод Мит Ромни сўровлар бўйича Оқ уйнинг муваққат эгасидан озгина олдинда. Агар Ромни сайланса, бу Обаманинг Оқ уйдан ҳадалиши бўлади. Шунинг учун ҳам унинг ўзи, партияси ва ҳатто хотини ва кўплаб тарафдорлари ҳам паникада. Нима бўлади? Ҳеч ким айтолмайди. “Жўжа” ноябрнинг олтинчи куни саналади.\nТимсоли эшак бўлган Демократик партия ҳам, тимсоли фил бўлган Республикачилар ҳам аслида демократлардир. Яъни партиянинг номидаги “Демократ” сўзи фақат Обама тарафдорлари демократ деганини англатмайди.\nАслида ҳар икки партия ҳам бир-бирига яқин. Фақат биттаси демократиянинг чап томонида ва иккинчиси ўнгида. Шунинг учун ҳам баъзан Демократик партияни “сўлчилар” ва Республикачи партияни “ўнгчилар” дейишади.\nҲар икки партиянинг орасидаги тафовутлар бугун бармоқ билан санарли. Улар энг кўп такрорлаётган мана бу гаплардан ҳам буни кўрса бўлади Continue reading →\nPosted on October 29, 2012 by Jahongir Muhammad\nАмир Темурнинг ишлари бирдан орқага кета бошлади. У Чин юришини амалга ошира олмай, Ўтрорда қоларкан, уламоларни чақиртириб катта элларнинг бошига офатлар нима учун келганини суриштирди.\n-Қадимда шоҳ Эдип билмай ўз онасига уйланиб қўйгани учун элининг бошига офат калхати қўнган,-деди улардан бири.\n-Искандари Зулқайнар ўз тўшагига эркакни олгани учун султонияти емрила бошлаган,-деди.\n-Рум Қайсари саройни фоҳишахонага айлантиргани учун салтанати қулаган,-деди. Continue reading →\nFiled under: Rivoyatlar |\tLeave a comment »\nPosted on October 26, 2012 by Jahongir Muhammad\nАмир Темур ҳузурига уламолар келганда у олтин солинган халтачасини қўлига олиб, тангаларни жиринглатиб қўяр экан.\nШундан кейин уламолар уни мақтай бошлар эканлар.\nАммо Амир уларга олтинларни бермас экан.\nБир куни маслаҳатчиси Мирсаид Барака:\n-Уламолар ранжиб қолмоқдалар,-деди.\nБунга жавобан Амир: Continue reading →\nPosted on October 25, 2012 by Jahongir Muhammad\nБуюк Яратувчи бир куни Одам Ато ва Момо Ҳавонинг атворларидан ранжиб уларга жазо тайин этишни ихтиёр қилибди. Кўкдан бир парча узиб, Ерни пайдо қилибди, бир қисмини қуруқлик ва қолганини сувдан.\nАввалига Одам Ато ва Момо ҳавони қумурсқага айлантириб, Ерга ташлабди. Қарасаки, қумурсқалар кўпайиб кетиб, ерни илма-тешик кулбага айлантираётган эмишлар.\nШунда Яратгувчи уларни қушга айлантирибди. Continue reading →\nҚизил танлиларнинг болалари кўл бўйига келиб, булутларга ошиқ бўлиб, кўкда учган қушларни кўл тубидан ушлайман деб чўкиб кетаверишибди. Continue reading →\nFiled under: Бошқа дунё |\t4 Comments »\nPosted on October 23, 2012 by Jahongir Muhammad\nҚОН ва УН\nБир подшонинг уч ўғли бор экан. Ворис танлаш учун уларни синовга солибди. Катта ўғлини чақириб;\n-Мана бу ҚОНУН,-дея бир китобни кўрсатибди,-унинг ҳар бир ҳарфига риоя қилишинг керак, агар риоя қилмасанг тахтдан, бойликларингдан айрилиб зиндонга кетасан, мана бу ҳам ҚОН+УН, яъни қон ва ун дебди,-икинчи томондаги нарсаларни кўрсатиб,- Қон зулм рамзи, ун бойлик рамзи. Танлаганинга қараб мен хулоса қиламан…\nҲар уччала ўғил ҳам ҚОН ва УНни танлашибди.\nПодшо хафа бўлиб ўтирган экан, маслаҳатчиси:\n-Хафа бўлманг, фарзандда бўлмаса ота нишони, унда бордур бировнинг қони, болаларингиз сиз танлаган йўлни танладилар,-дебди.\n-Сен ҳали менга шундай дейдиган бўлдингми?-дея шоҳнинг жаҳли чиқибди.\n-Чунки сиз тахтни бирор ақлли одамга эмас, ўз болаларингиздан бирига бермоқчисиз, ана у ўзингиз ёздирган ҚОНУНда эса тахт энг ақлли одамга насиб этгай деб битилган,-дебди. Continue reading →\nFiled under: Rivoyatlar |\t3 Comments »\nPosted on October 22, 2012 by Jahongir Muhammad\nАмир Темур узоқ йиллик сафардан қайтганида мамлакатда аҳвол оғирлашиб, халқ солиқлар остида қолган эди. Саройда музаффарлик шарафига уюштириладиган зиёфатдан аввал жаҳонгир зиёлилар машъаласини кўтарган Мирсаид Барака билан учрашиб, ҳақиқий аҳволни ундан ўрганди.\nЗиёфатда эса насру назм қаламкашлари, муаррихлар Соҳибқиронни кўкларга кўтариб, мақтаб унга ҳамду сано айтишди.\nШунда Соҳибқирон улардан бирига:\n-Мен йўғимда битилган девонларингни келтир,- деди.\nШоирнинг шеърлари фиғон, шикоят, дард ва алам сатрларидан қурилган экан.\nШунда Амир Темур шоирга: Continue reading →\nPosted on October 21, 2012 by Jahongir Muhammad\nБир зулмкор шоҳ қазога етганда ҳеч жон беролмасмиш. Табибу -уламолар ҳайрон. Кун кечиб кеч кирганда шоҳ кўзларини очибди.\n– Вазиримнинг бошини танидан жудо қилинглар! – дебди шоҳ.\nҲамма сукунатга чўмибди. Уч кун давомида шоҳ жаллодлару зиндонбонлар, девонбегию м ушовирларини ўлимга буюрди. Энди эса…\n– Шаҳаншоҳим, ул зот сизнинг энг ишонган мудирингиз, сояи обрўйингизларку, ахир, биз қандай қилиб…\nВазирнинг бошини келтириб кўрсатганлардан сўнг: Continue reading →\nPosted on October 20, 2012 by Jahongir Muhammad\nАмир Темур ҳар пайшанба куни сиёсий маҳбуслар билан ўзи суҳбатлашарди. Бу сафар унинг ҳузурига уч кишини олиб келишди.\n-Бу Сузангарон маҳалласидан. Тўй-маъракада, жума хутбаларида “Ватаним, Ватаним, Ватаним” дейди. Ватан ва миллатни такрор-такрор сўзларкан, кўзларидан ёш сизиб чиқади, овози хириллаб қолади. Аммо ҳаётда кўп одамларнинг дилини оғритган.\n-Унинг бошини танасидан жудо қилинг,-деди Амир Темур.\nДевонбеги иккинчи маҳбус ҳақида маълумот берди:\n-Бу Мотрид маҳалласидандир. Йиғинларда, тўй-маъракаларда “Халқимиз очдан ўлар ҳолга келди. На буғдой бор ва на нон. Ҳамма нарса урушга кетмокда” дегани-деган.\n-Буни энг чуқур зиндонга ташланглар! Аммо саройдаги энг тотли таомлардан ва жамики ноз-неъматлардан истагани қадар бериб туришни канда қилманглар, -деди Амир Темур. Continue reading →\nPosted on October 19, 2012 by Jahongir Muhammad\n… Бир куни Амир Темур узоқ сафарга чиқибди. Йўлда “Тоғ этагидаги Чамбил элда тунаб қоламиз” деб буюрибди. Чамбил элга етиб келганларида, бу ердаги аҳволни кўриб, Темур ҳайратланиб қолибди.\n-Бу шаҳар дунёнинг энг гўзал ери, жаннатмонанд боғлар, дилларни ром этгувчи булбуллар, мусиқа-оҳанг, сас чиқариб оқувчи ирмоқлар, Алпомишдек дев қоматли чинорлар, ичсанг суви умрни дароз айлагувчи чашмалар маскани эди. Буларнинг ҳаммасига нима бўлди? Нега бу шаҳар вайронага айланди? -дея навкарларини шаҳарга юборибди Темур. Continue reading →\nСамонийларнинг тўнғичи бўлган ҳукмдор тоғ этагида яшаган Мазанги қабиласининг бойликлари қоялар остидаги ғорда эканлигини тахмин қиларди, аммо бу ғорнинг оғзи қаердалигини билмасди. У қабила бошлиғини, унинг аёлини ҳар қанча қийнамасин, бирор гап ололмасди. Уларнинг икки ўғли бор эди. Бири қийноқларда жон берди, иккинчиси эса ҳукмдорнинг оёғини ўпди. Унинг пулга, мансабга ошиқлигини сезган ҳукумдор аврай бошлади:\n“Сени қабилага раис этиб тайинлайман. Бойликлар қаерда эканлигини айтсанг, бас. Ярмини сенга қолдираман.”\n”Отам Мурунта тоғидан олтин кони топганди. Ана шу олтинларни ғорларга яширди. Кириш йўлларини ҳатто бизга ҳам кўрсатмади”. Continue reading →\nЎзбекистонда машина ҳайдамаганман. Тўғриси бир марта чамаси икки километр масофага ҳайдагандим. Ўшанда Ориф деган дўстимнинг машинасида Самарқанд туманининг Ражабамин қишлоғидан район марказига борадиган йўлда ҳайдашни машқ қилдик. Катта йўлда машиналар кўп бўлгани учун қишлоқ йўлига ўтдик. Тупроқ кўчадан чангитиб кетаётгандим, бирдан ёзадиган мақолам ҳақида хаёлга толибман, онийдан машина йўлдан чиқиб кетди. Ёнгинамизда катта сой оқаётган эди. “Фургон” ағдарилиб сувга тушди. Машинанинг “оёқлари” осмонда, бизнинг бошларимиз пастда, сувнинг ичида. Кўзимни юмиб олганман. Худди сув остида нафас олмай турган одамдек рақамларни санаяпман. 20, 21… 33, 34… 44, 45… Қандайдир куч мени машина ичидан тортқилай бошлади. Шу пайт ичимга сув ўта бошлади. Нафасим қайтди. Бир пайт ўзимга келсам, бош устимда бир қанча одам. Ориф ҳам бор. Ранги учиб кетган. Continue reading →\nFiled under: Бошқа дунё |\t5 Comments »\nPosted on October 15, 2012 by Jahongir Muhammad\nҚишлоғимнинг тупроқ кўчасин\nЮрагимнинг титроқ гўшасин,\nОнам тандир ёнида ўзин\nОтам қабр тошидан маҳзун\nНигоҳлари тузоқда. Continue reading →\nPosted on October 14, 2012 by Jahongir Muhammad\nМашина олганимизни эшитган Реней ва Шёрли хурсанд бўлиб, бизни Портланд шаҳридаги Симфоник Концертлар Саройига таклиф қилишди. Концертдан олдин сув устида қурилган ресторанга олиб боришди. Бу жойда уммон маҳсулотларидан таомлар пиширилар ва қиммат таомлар маскани ҳисобланаркан. Роҳиланинг севган таомлари, аммо менга ёқмайди. Билдирмасликка ҳаракат қилдим. Айтсам бўлар экан, улар менга ўхшаб бу таомларни ёқтирмаганлар учун оддий овқатлар ҳам пишираркан. Буни кейинчалик ўргандим ва Америкада энг маззали оддий таомлар денгиз маҳсулотлари пишириладиган ресторанларда бўлади, десам лоф эмас. Ҳар ҳолда менга шундай, ҳамма балиқлару шунга ўхшаган нарсаларни еб турганда оддий овқат олтин овқатда! Хуллас, бу ресторандан қутулиб концерт саройига келдик.\nРахманинов ва Шостакович симфонияларининг ижро кечаси экан. Томошабинлар орасида нафақат инглизлар, балки ўнлаб миллат ва элатларнинг вакиллари бор эди. Ҳашаматли ва гўзал нақшлар билан безатилган саройдаги шовқиннинг ўрнини дирижёрнинг қўлига қамчисини, яъни таёқчасини олиши билан кириб келган сукунат қоплади.\nТурли маданиятларга оид, тўғрироғи, ўзларида турли маданиятларни яшатган инсонлар яквужуд бўлиб Шостаковичнинг бешинчи симфониясини тингладилар. Навбат Рахманиновга келди. Нафақат муаллиф исми шарифида, балки мусиқасида ҳам қандайдир Шарққа яқинлик бор. Дирижёр таёқчасини кўтариши билан скрипканинг ингроқ саси ёйилди. Сўнг бу сасни пианинонинг ўйинқароқ товуши юлиб кетди. Бирдан виолончелнинг титроқ оҳанги олдинга ўтди, аммо у контрабасснинг бўғиқ сасига қоришиб, уммонда ғарқ бўлгандек, оҳанглар қўйнига сингиб кетди. Аввалига ғайриодатий туюлган овозлар бирдан уйғунлашиб сокин уммон устида орқама- орқа келган тўлқинлар каби бир йўлга кирди. Continue reading →\nPosted on October 13, 2012 by Jahongir Muhammad\nҲаётимиз ҳаёт эмас – дурдом. Амриқодан келган ўзбеклар у ёқни шунча мақташадики, оғизларидаги сўлак долларга айланиб кетади. Ҳамма киссаларидан доллар кўриниб туради. Топганлари Тошкан, чочганлари чочган, қўлларида “Кока кола”, қулоқларида “Маторола”, тагларида “Лассетти”, устларида “Лоллитте”, кўрганлари “Гули”, кўрмаганлари пули.\nБундан илҳомланганлар у ёқда “кўки” дарахтнинг остига, йўлларга ташлаб-тушлаб қўйилган ва “ғирри” этиб бораманда, “ширри” этиб супуриб келаман, деб ўйлайди-да. Бўлмаса уй-жойини гнат қилиб, машинасини пинат қилиб, Америкага мардикорликка борадими? Мардикорликмиш?! Қачондан берига дўмбирадай, дўмбирдай думбаларни шапатилаб ювиб қўйиш мардикорлик бўлди? Мени лох деб ўйламанг! Continue reading →\nPosted on October 10, 2012 by Jahongir Muhammad\n7. Биринчи машинам\nБир куни Меҳмет деган турк билан танишиб қолдим. Уйига таклиф қилди. Бордик. Умр йўлдоши Севинч хоним ва бир ўғли билан яшар экан. Дўстлашиб қолдик. У׃.\n-Америкага янги келган одам нима қилиб бўлса ҳам ишни машина олишдан бошлаши даркор,-деди.- Бу ерда машинангиз бўлмаса кераксиз одамсиз. Бирор жойга вақтида боролмайсиз, ишга ўтаман, десангиз ўтолмайсиз…\nЛекин мени кўндириши қийин бўлди. Чунки Ўзбекистонда хусусий машинага эҳтиёжим бўлмаган. Бунинг устига машина ҳайдасам хаёлга толиб қолишдан қўрқардим. Шунинг учун Америкада ҳам машинасиз яшаш мумкин, деб ўйладим. Аввалига автобусда юришга қарор қилдик. Аммо бу азобнинг азоби, вақтнинг ажали. Continue reading →\nКўнгилдан ўтган гаплар\nPosted on October 5, 2012 by Jahongir Muhammad\nАввалига бу жуда осондек кўринди. Лекин кейин ўйлаб кўрсам, у жуда қийин саволга тутган экан. Чунки ўзимни унинг ўрнида тасаввур қила олмадим.\nУ ўша кезда ҳукуматга яқинлашишни мақсад деб билган ва мансаб олишни буюк бахт деб қараган. Менда ҳеч қачон мансабга иштиёқ бўлмаган ва ҳукуматга яқинлашишни бахт деб билмаганман. Унга буни айтсам, у асло ишонмайди. Ким ҳам ишонарди?\nУни тушунаман. Ўзимни унинг ўрнига қўя олмаганимдек, у ҳам ўзини менинг ўрнимга қўя олмайди. Воқеа ва ҳодисаларни ҳар ким ўз ўлчови билан ўлчайди ва ўз қараши билан баҳолайди.\nЮқорида ҳеч қачон мансабга интилмадим, дедим. Лекин мансаб доим ортимдан қувиб юрган. Ислом Каримов каминани, Шавкат Мирзиёев, Эркин Халиловни Ўзбекистоннинг келажаги учун танлаганини айтганида ишонмаганимни ёзгандим. Балки ёзганимни ўқиб ҳам кимлардир ишонмаган бўлиши мумкин. Ахир ким ҳам мансабдан ўз ихтиёри билан узоқлашади? Лекин вақт ҳақ эканлигимни кўрсатди. Эркин Халилов нима бўлди? Мирзиёевнинг ҳаёти ҳам жаннати эмас. Continue reading →\nСиёсий латифалар (“Сип-свежий”)\nPosted on October 4, 2012 by Jahongir Muhammad\nАлдаркўса ўзини кутиб олиш учун аэропортга чиқмаган Туркманбошига кесатди׃\n-Ҳа, ука, отингиз панд бердими?\n-Узр энди, шунақа бўлиб қолди.\n-Бизники эшак, лекин унга ҳавас қиладиган ука, кичик бўлса ҳам ўзидан катта отни босиб кетади.\n-Ҳа, ҳозир отлар ука, эшаклар ака бўлган замон!\n-Оқпошшо Қозоғистонга келса, сиз Кореяга кеттингиз, у Душанбега борса, сиз бу ёққа келдингиз,-деди Туркманбоши Алдаркўсага.-Одамлар сизни Оқпошшодан қочди, деб гап қилишмоқда. Continue reading →


Энг арзон гўшт қаерда? Бозор нархлари ўрганилди - 9 Января 2020 - www.SheJoT.CoM\nГлавная » 2020 » Январь » 9 » Энг арзон гўшт қаерда? Бозор нархлари ўрганилди\nМол гўшти (лаҳм гўштидан ташқари) 35000 сўмдан 57000 сўмгача (кг)\nКузатув натижасига кўра, 1 кг мол гўштининг (суяксиз гўштдан ташқари) минимал нархи Нукус шаҳрининг «Нукус деҳқон бозори»да қайд этилган (35000 сўм). Мол гўштининг максимал нархлари эса Тошкент шаҳрининг «Миробод деҳқон бозори»да кузатилди (57 000 сўм).\nҚўй гўшти 38000 сўмдан 68000 сўмгача (кг)\nҚўй гўштининг минимал нархи кузатув натижасига кўра, Нукус шаҳрининг «Нукус деҳқон бозори»да (38 000) сўмдан рўйхатга олинган. Максимал нархлари эса Тошкент шаҳрининг «Олой деҳқон бозори»да (68 000)сўмдан кузатилди.\nКартошка 1600 сўмдан 4 000 сўмгача (кг)\nОлиб борилган кузатув натижаларига кўра, картошканинг минимал нархи Тошкент шаҳрининг «Миробод деҳқон бозори»да (1600 сўмдан), максимал нархлари эса Тошкент шаҳрининг «Олой деҳқон бозори», «Миробод деҳқон бозори»да (4000 сўм) қайд этилди.\nПиёз 1 200 сўмдан 4000 сўмгача (кг)\nКузатув натижасига кўра, пиёз маҳсулотининг минимал нархлари Тошкент шаҳрининг «Эски жўва деҳқон бозори»да (1200) сўмдан кузатилди. Максимал нархлари эса Тошкент шаҳрининг «Олой деҳқон бозори» да кузатилди (4000 сўм).\nСабзи 800 сўмдан 4500 сўмгача (кг)\nСабзи маҳсулотининг минимал нархи кузатув натижасига кўра, Термиз шаҳрининг «Термиз шаҳар деҳқон озиқ-овқат бозори» ва «Марказий деҳқон озиқ-овқат бозори»да (800) сўмдан қайд этилган. Максимал нархи эса Тошкент шаҳрининг «Олой деҳқон бозори»да (4 500) сўмдан кузатилди.\nТухум 6500 сўмдан 12 000 сўмгача (10 дона)\nТухум маҳсулотининг кузатув натижасига кўра, минимал нархи Навоий шаҳрининг «Саховат бозори», Тошкент шаҳрининг «Қўйлиқ деҳқон бозори»да кузатилди (6500 сўм). Максимал нархи эса Тошкент шаҳрининг «Олой деҳқон бозори»да қайд этилган (12 000 сўм).\nГуруч 3800 сўмдан 18000 сўмгача (кг)\nГуруч маҳсулотлари кузатув натижаларига асосан, минимал нарх Нукус шаҳрининг «Нукус деҳқон бозори»да (3800 сўмдан), максимал нарх эса Тошкент шаҳрининг «Миробод деҳқон бозори»да кузатилди (18000 сўм).\nЎсимлик ёғи 8400 сўмдан 13500 сўмгача (1 л.)\nЎсимлик ёғи маҳсулотлари кузатув натижасига кўра, минимал нархи Тошкент шаҳрининг «Қўйлиқ деҳқон бозори»да (8 400) сўмдан кузатилди. Максимал нархи эса Тошкент шаҳрининг «Олой деҳқон бозори», «Фарҳод деҳқон бозори»да (13 500) сўмдан кузатилди.\nШакар 5200 сўмдан 6500 сўмгача (кг)\nШакар маҳсулоти кузатув натижасига кўра, минимал нархи Тошкент шаҳрининг «Фарҳод деҳқон бозори», «Қўйлиқ деҳқон бозори»да (5 200) сўмдан кузатилди. Максимал нархи эса Нукус шаҳрининг «Нукус деҳқон бозори», Андижон шаҳрининг «Янги бозор деҳқон бозори» ва «Андижон шаҳар марказий деҳқон бозори», Жиззах шаҳрининг «Жиззах марказий деҳқон бозори» ва «Эски шаҳар деҳқон бозори», Самарқанд шаҳрининг «Сиёб деҳқон бозори», «Темирйўл деҳқон бозори», «Дамариқ деҳқон бозори» ҳамда Тошкент шаҳрининг «Эски жўва деҳқон бозори», «Олой деҳқон бозори», «Миробод деҳқон бозори»да (6 500) сўмдан кузатилди.


ИСЛОМДА ОММАВИЙ КАСАЛЛИКЛАР МУОЛАЖАСИ — KUKALDOSH.UZ\n30.03.2020 / - Мақолалар\nБугун дунёнинг бир ҳудудида пайдо бўлиб, 200 га яқин давлатларга тарқалиб улгурган оммавий касаллик “коронавирус”нинг хавфи ортиб бораётганлиги кузатилмоқда. Барча давлатлар эҳтиёт чорасини кўриб, ўз халқи, давлатини бу балодан сақлаб қолишга жуда катта аҳамият қаратмоқда. Юртимизга ҳам бу касаллик кириб келди ва ўз таъсирини кўрсатмоқда. Ўзбекистон Республикаси Президенти Шавкат Мирзиёевнинг топшириғига мувофиқ, коронавируснинг кириб келиши ва тарқалиши олдини олиш юзасидан чора-тадбирлар дастурини тайёрлаш бўйича республика махсус комиссиясининг қарори билан бир қатор чекловлар ўрнатилиб, муайян чоралар кўрилмоқда. Ҳукуматимиз томонидан тезкорлик билан ушбу балони бартараф этиш чоралари кўрилиб, халқимизни инфекция хавфидан асраб қолишга катта эътибор қаратилмоқда. Шу билан бирга халққа ҳам бу касалликдан ўзини ўзи асраш, уни кенг ёйилишини олдини олиш бўйича қатор кўрсатма ва тавсиялар бериб борилмоқда.\nТарихда бу каби хавфли ва юқумли иллатлар кузатилганлиги ва ўз даврида қандай муолажа қилинганлиги тўғрисида кўплаб манбаларда маълумотлар келтирилган. Бугун тиббиёт, илм-фан техника ривожланган даврда ҳам тўсатдан пайдо бўлган бу иллатнинг муолажасида бутун дунё ожиз қолмоқда.\nХалқнинг бошига келган оммавий ҳар хил касалликлар ислом тарихида ҳам бўлиб, “Вабо” ва “Тоъун” деб номланган. Бу иллатдан шифо топиш ва сақланиш борасида муқаддас динимиз таълимотларида кўплаб кўрсатмалар берилган. Имом Бухорий ва Имом Муслимларнинг саҳиҳ асарида “Тоъун ва вабо” касалликлари ҳақида қуйидаги ҳадислар келтирилади:\nАсома ибн Зайддан Расулуллоҳ (с.а.в) Тоъун ҳақида шундай марҳамат қилдилар: “Тоъун – азоб ва касалликдир. Бу касалликни Аллоҳ таоло Баний Исроил қавмидан бўлган баъзи тоифаларга ва сизлардан олдинги қавмларга юборган. Сизлар уни бирон жойда тарқалгани ҳақида эшитсангиз, у ерга (зинҳор) кирманг. Агар кирсангиз у ердан (ҳеч қачон) чиқиб кетманг”, дедилар. Шунингдек, “Саҳиҳ Бухорий” асарида: Абу Ҳурайрадан Расулуллоҳ (с.а.в): “Бемор киши, соғлом кишини олдига келмасин” дедилар”. Бу ҳадисда тоъун ва вабога ўхшаш юқумли касалликлар билан бемор бўлганлар ҳақида таъкидланган.\nИнсонни Аллоҳ таоло ердаги махлуқотлари ичида энг улуғ ва мукаррами қилиб яратган. Жисм ва руҳдан иборат инсон ҳаётда ҳар хил синов ва имтиҳонлар билан синалади. Унга бардош бериб сабр қилган кишига улуғ ажрлар берилиши ваъда қилинган. Аллоҳ таоло “Бақара” сураси 155-оятида: “Албатта, Биз сизларни бир оз қўрқинч ва очлик билан, мол-мулкка, жонга, меваларга нуқсон етказиш билан синаймиз. Ва сабрлиларга башорат бер”, деб марҳамат қилган. Қаттиқ синовлардан кейин сабр қилганларга улуғ ажр ва мукофатлар берилиши ваъда қилинган.\nАраб тилида тоъун ва вабо (الطاعون والوباء) сўзлари бир хил маънога эга бўлиб, унинг оммага салбий таъсири, тез тарқалиб кетиш хавфи билан фарқланади. Уламолар бу икки ҳолатда ҳам қуйидаги тавсияларни беришади:\nЗиён келтирувчи сабаблардан эҳтиёт бўлиш ва ундан узоқлашиш;\nТоъун ва вабо бор жойларга умуман кирмаслик, бу касаллик ҳаводан ўтиши сабабидан унга яқин бормаслик;\nШу касаллик билан касалланганлар билан бирга бўлмаслик ва уларни ўзига яқин олмаслик (касалнинг юқумлилиги сабабидан);\nНафсини поклаш, Аллоҳга таваккал қилиш, мусибатга сабр қилиш ва рози бўлиш;\nПокликка катта эътибор қаратиш, ўзини ва теварак атрофни покиза тутиш;\nКасалликни тарқалиб кетишидан сақлаш ва уни олдини олишга бор вужуди билан киришиш;\nИнсонларни касаллик майдонига кириш ва чиқишини ман қилиш. Чунки инсонлар кириб беморлар билан мулоқатда бўлиб, ташқарига чиқадиган бўлса бу борада олиб борилаётган барча ишлар самарасиз бўлади. Бу касаллик ҳаводан кўчувчи ва тез тарқалиш хусусиятига эга бўлиб, бошқа ҳудудларга ҳам тез тарқалиб кетади.\nИслом дини инсониятнинг ҳаёти, соғлигини сақлаш ва уни ҳимоя қилишга катта эътибор қаратган дин. Инсон ўз нафси ва ҳаётини ҳалок қилувчи ишлардан сақлашга буюрилган. Аллоҳ таоло “Бақара” сурасининг 195-оятида: “Ўзингизни (ўз қўлларингиз билан) ҳалокатга дучор қилманг”, деб огоҳлантиради. Мазкур оят ва ҳадислар инсонни бошига шундай хавф хатар бўлган вақтда ўзини қандай тутиш, бу ҳолда теварак атроф, ўзаро муомала маданиятини, шахсий гигиена масалалари қай ҳолда бўлишига эътибор қаратган.\nТоъун-вабо касаллиги жамиятда ҳар даврда учраб турсада, улар бир биридан касалликнинг хусусияти билан фарқ қилган. Касаллик сабаби, тарқалган майдони, танланган ҳудуд, муолажаси, тарқалиш сабабларида ихтилофлар бўлган. Шунинг учун ҳам бу касалликнинг илк муолажаси “тош қотиш саломатлиги”, яъни уйдан чиқмаслик. Бу муолажани ўн тўрт аср олдин Пайғамбаримиз Муҳаммад (с.а.в) муборак ҳадисларида таълим берганлар. Бугунги даврда ҳам айнан бу усулдан фойдаланиш муҳимдир.\nИслом дини жамиятда юқумли, хавфли касалликлар аниқланган вақтда қуйидаги амалларни бажаришни лозим санайди:\nБу касалликни даъвоси учун табиблар томонидан ижтиҳод қилмоқ лозим бўлади;\nУни бошқаларга ўтмаслигини олдини олишга катта эътибор қаратилади;\nКасалликни қасддан бошқага юқтириш исломда ҳаром, шаръан ножойиз амал ҳисобланади;\nСоғлом кишилар вақтинча беморлар билан ҳар қандай алоқани узишлари лозим бўлади. Бу борада жуда мулойимлик билан беморлар кўнглига азият бермаслик шарт қилинади;\nЛозим топилса жамоатдан ажратиш ва яшаш манзилини ўзгартиришга ҳам рухсат берилган.\nМақолада зикр этилган оят ва ҳадислардан олинадиган фойдалар ҳамда фақиҳларнинг жамиятда хавфли ва юқумли касаллик тарқалган вақтда унга нисбатан инсонларнинг муносабати қандай бўлишига оид масалалар кўриб чиқилди.\nДарҳақиқат бугунги кунда айнан биздан талаб этилаётган вазифалар ҳам шундан иборат. Бу “Коронавирус” деб номланган касалликни олдини олиш уни кенг тарқалишига йўл қўймасликка қаратилган зарур чора-тадбирлар ишлаб чиқилиб, амалиётга жорий этилмоқда. Фуқароларимиздан талаб қилинаётгани ўз соғлигини, ҳаётини сақлашга қаратилган. Бу талаб ва тавсиялар тарихда синалган илмий-ҳаётий тажрибаларга асосланган бўлиб, “тош қотиш саломатлиги” тажрибасига тўғри келади. Яъни уйда қолиш, покликни лозим тутиш, ўз соғлигига жиддий эътибор қаратиш, шахсий гигиена қоидаларига риоя этиш, инсонлар ўртасидаги ўзаро мулоқотни камайтириш, меҳр-мурувватли бўлиш, ўзаро ёрдамни кўпайтириш, уйда фарзандлар тарбияси билан машғул бўлиш, таътил давридан мақсадли фойдаланиш, масофадан ишлаш каби қулайликлардан иборат.\nБарчамизга ушбу талаб ва тавсияларга амал қилиб, жамиятимизга келган бу синовни ҳамжиҳатликда енгиб ўтишимизни Аллоҳ таоло насиб этсин!Шукурилло Умаров,Ҳадисшунослик ихтисослиги бўйича фалсафа доктори, Имом Бухорий халқаро илмий-тадқиқот маркази директори ўринбосари\nИлм иймонга чорлайди.


Покистон НАТО учун чегарасини ёпди\nПокистон ўз ҳудуди орқали Афғонистондаги НАТО қўшинларига таъминот юклари олиб ўтиш учун чегарасини ёпиб қўйди.\nПокистон давлат телевидениеси хабарига кўра, 26 ноябр куни Покистон чегарадаги ҳужумни қоралаб, НАТО учун ўз чегараларини ёпиб қўйди.\nРейтер ахборот агентлигига кўра, ҳужум 26 ноябрга ўтар кечаси ярим тунда, Покистоннинг шимоли- ғарбида, Афғонистон чегарасидан 2,5 километр узоқликдаги Салала чегара пунктида содир бўлган.\nПокистон расмийлари чегарадаги ҳужум НАТО вертолётлари томонидан содир этилганини маълум қилди.\nҲайбер минтақасидаги юқори лавозимли мулозим Мутаҳир Ҳусайн AFPга интервью бериб, "Ҳукумат буйруғига кўра, НАТО юкларини ўтказишни тўхтатганликлари"ни маълум қилган.\nНАТОнинг Афғонистондаги қўмондонлиги матбуот вакили Карстен Жакобсон Озодликнинг Кобулдаги мухбирига берган интервьюсида ҳужум бўйича вазият ўрганилаётганини маълум қилди.\n- НАТО ҳозирча ҳалок бўлганлар ҳақидаги маълумотларни тасдиқлай олмайди. Биз Афғонистон чегарасидаги Кунар вилоятида содир бўлган воқеадан хабардормиз. Биз вазиятни ўрганаяпмиз,- деди Жакобсон.\nАфғонистондаги АҚШ ва НАТО кучлари қўмондони генерал Жон Аллен воқеа юзасидан кенг кўламли текширув ўтказилишини маълум қилиб, ҳужум оқибатида Покистон хавфсизлик кучларининг ҳалок бўлган ва ярадор бўлган аскарларининг оила аъзоларига чуқур ҳамдардлик билдирди.\nАйни пайтда ҳужум оқибатида бедарак кетган аскарларни қидириш давом этмоқда. Маҳманддаги маҳаллий мулозим Одил Сиддиққа кўра, чунки чегаранинг бу ҳудудига толибларга қарши курашиш учун жуда кўплаб Покистон аксарлари ташланган эди.\nБайзай қабиласи фаолларидан бири Малик Султонга кўра, қабила оқсоқоллари ва қабила аъзоларидан тузилган кўнггилли ёшлар ёрдамида яродарлар ва ҳалок бўлганларни жўнатишга кўмак берилаяпти.\n- Ҳужум бўлган жой Салала. Гўшта билан Кунар чегарасидаги ҳудуд. Қабила оқсоқоллари ва кўнгиллилар қутқарув ишларига ёрдамлашишни давом эттираяпти. Ҳужум маҳаллий вақт билан ярим тунда содир бўлди. Ҳужум натижасида маҳаллий фуқароларга шикаст етмади. Фақат Покистон ҳарбийларининг чегара пости ҳужумга учради,- деди Малик Султон.\n26 ноябр куни Покистон Ташқи ишлар вазирлигининг ҳужум бўйича эълон қилган баёнотида айтилишича, Покистон расмийлари НАТО ҳужумини кескин қоралаганлар.\nАйни воқеа Афғонистондаги АҚШ ва НАТО кучлари қўмондони генерал Жон Аллен Покистон армиясининг қуруқлик қўшинлари генерали Ашфак Первез Каяни билан учрашиб, чегара назорати ва ҳамкорликни кучайтириш масалалари бўйича муҳокама ўтказганидан бир кун ўтиб содир бўлди.\n2009 йилнинг 30 сентябрида ҳам шунга ўхшаш воқеа содир бўлган ва Покистоннинг икки ҳарбийси ҳалок бўлган эди.\nЎша пайтда Покистон НАТО юкларини ўтказишни 10 кунга тўхтатиб қўйган эди.\nЖорий йилнинг май ойида Америка махсус хизмати Покистон рухсатисиз Абботободда махсус амалиёт ўтказиб, Усама бин Ладинни йўқ қилганидан сўнг расмий Исломобод билан Вашингтон ўртасидаги муносабатлар совуқлашган эди.\nСўнгги пайтда илиқлаша бошлаган муносабатларга яна дарз етиши мумкинлигидан хавотирлар ҳам йўқ эмас.


Қонхўр балиқ | Megadunyo.UZ\nАвтор: admin 0 Комментариев амазонка, балиқ, ярадор, қонхўр\nЖанубий Американииг шимолидаги қалин ва баҳайбат тропик ўрмонлардан оқиб ўтувчи Амазонка дарёси серсувлиги билангина эмас, балки хилма-хил ҳайвонот дунёси билан ҳаммага машҳурдир.\nСайёрамизда маълум бўлган чучку сувларда яшовчи балиқларнинг учдан бири Амазонка ва унинг ирмоқларида борлиги аниқланган. Амазонка балиқлари махаллий аҳолининг асосий озиқ-овқати ҳисобланган. Шунингдеқ айрим балиқлар уларга дахшат ва фалокат келтиради. Амазонка ва унинг ирмоқдарида ақли бор киши ҳеч качон чўмилмайди. Бунинг сабаби, қонхўрликда ва йиртқичликда акуладан ҳам ўтадиган пиранья (пирайи) балиғидир.\nПиранья балиқларининг ташқи тузилиши камбалага ўхшаган бўлиб, узунлиги 30-50 сантиметр, тишлари ўткир. Бу балиқлар катта ҳайвонлар ёки одамларга ҳужум қилганда, бир неча минут ичида уларнинг фақат суягини қолдирадилар, холос.\nПиранья балиқлари гала — гала бўлиб ҳужум қиладилар. Овчиларнинг ўқидан ярадор бўлган тимсохдар ҳам кўпинча пираньялардан омон қолмайдилар. Дарёдан сув ичаётган ҳайвоннинг оёғини ғажиб уни сувга йиқилишга мажбур қиладилар ва ҳайвон уларнинг ўлжасига айланади.\nHuawei Y5 II: 4 ядроли процессорга эга ҳамёнбоп смартфон


Соғлиқни сақлаш вазирлиги: Ҳар йили жаҳонда 15 миллионга яқин кишида онкологик касаллик қайд этилади\nЖамият 18:25 / 12.06.2019 1795\n«Конференциянинг очилишида таъкидланганидек, дунёда саратон касаллиги кўпайиб бормоқда. Бунинг яққол далили, ҳар йили 15 миллион нафарга яқин кишида ушбу хасталик белгилари кузатилади ва ўлим даражаси 9 миллион нафардан ошади. Бунга аҳолининг ўсиши билан бир қаторда, атмосферанинг концероген моддалар билан ўткир ифлосланиши, гени ўзгартирилган, жумладан, табиий бўлмаган озиқ-овқат маҳсулотлари истеъмолининг кўпайиши, жисмоний фаолликнинг камайиши каби омилларни мисол сифатида келтириш мумкин. Шу боис саратон хасталиги дунё бўйлаб жиддий ижтимоий муаммолардан бирига айланди. Шу билан бирга онкологик касалликларнинг «ёшараётгани» ҳам жиддий муаммо бўлиб, ўлим кўрсаткичи бўйича юрак-қон томир тизими касалликларидан сўнг иккинчи ўринда туради.\nАфсуски, ушбу йўналиш Ўзбекистон учун ҳам долзарб. Мамлакатимизда ҳозирда 96 минг нафардан зиёд кишида саратон касаллиги қайд этилган. Ҳар йили 20 минг нафардан ортиқ саратон касаллиги ташхиси қўйилмоқда. Бунда кўкрак бези саратони биринчи, ошқозон саратони иккинчи, бачадон бўйни саратони учинча ўринда туради.\nХалқаро конференцияда Жаҳон соғлиқни сақлаш ташкилоти вакили Лиде Лазер таъкидлаганидек, саратон билан курашиш муаммоларининг ечими турли мамлакатлар соғлиқни сақлаш ташкилотлари саъй-ҳаракатларини бирлаштирган ҳолда уйғун ёндашувни талаб қилади. Шунингдек, у Ўзбекистонда саратон касаллигининг олдини олиш борасидаги саъй-ҳаракатларга алоҳида тўхталиб, хусусан, одам папилломаси вирусига қарши вакцинасининг давлат томонидан жорий этиллаётганини тарихий аҳамиятга эга дея, юксак баҳолади. Бу эса келажакда инсон папиллома вирусининг кескин камайишига хизмат қилишини эътироф этди», дейилади Соғлиқни сақлаш вазирлиги Жамоатчилик билан алоқалар бўлими хабарида.


17:09 12 Июл 2020\n18:20 23.11.2018 Ҳавола олиш\nУлуғбек Мухаммадиев Ўзбекистонда болалар ҳуқуқлари бўйича омбудсмен жорий қилиш борасида ҳам иш олиб борилаётганини билдириб ўтди.\nТОШКЕНТ, 23 ноя – Sputnik. Ўзбекистон Олий Мажлиснинг инсон ҳуқуқлари бўйича вакили Улуғбек Мухаммадиев Марказий Осиё давлатлари омбудсменлари ҳамкорлик йўл харитаси тайёрламоқда. Бу ҳақда Sputnik Ўзбекистон мухбири хабар қилди.\nИнсон ҳуқуқлари бўйича вакили сўзларига кўра, сўнгги 1,5 йил давомида Марказий Осиё давлатлари омбудсменлари ўртасидаги ҳамкорлик янада ривожланди.\n“Марказий Осиё бўйича БМТ бошқарув комиссари ва БМТ ваколатхонаси кўмагида ҳар йили 3-4 марта учрашув ўтказилади. Ҳозирги вақтда ҳамкорликда йўл харитасини тайёрламоқдамиз. Бу харитада Марказий Осиё давлат омбудсменларини ҳамкорликда иш фаолиятини ташкил қилиш масалалари белгиланади. Кейинги йил бу харита қабул қилиниши кутилмоқда”, - деб қўшимча қилди Мухаммадиев.\nМухаммадиев сўзларига кўра, Ўзбекистон Олий Мажлиснинг инсон ҳуқуқлари бўйича вакили томонидан фуқарорлар мурожаатлари билан ишлашга доимий эътибор қаратилишини маълум қилди.\n“Ҳар йили 9 мингдан ортиқ фуқаролар мурожаатлари келган. Шу мурожаатларда турли масалалар бор. Хусусан, маҳаллий хокимият органлари мурожаатлари охиригача кўриб чиқилмаяпти. Албатта, айнан шундай мурожаатларга эътибор қаратиб, маҳаллий хокимият ва ҳуқуқ тартибот органлари билан ҳамкорликда иш олиб бормоқдамиз”, - деди мутахассис.\nМухаммадиев Ўзбекистонда болалар ҳуқуқлари бўйича омбудсмен жорий қилиниши хусусида фикр билдирди.\n“Ўзбекистонда иккита омбудсмен иш фаолиятини олиб боради. Ҳозирги вақтда болалар ҳуқуқлари бўйича омбудсмен жорий этиш масаласи қизғин муҳокама қилинмоқда. Кўп хорижий давлатларда бундай омбудсменлар фаолият юритади. Ўйлайманки, Ўзбекистонда болалар ҳуқуқлари бўйича омбудсмен жорий этилади”, - деб қўшимча қилди Мухаммадиев.\nЭслатиб ўтамиз, Самарқандда Умумжаҳон Инсон ҳуқуқлари декларациясининг 70 йиллигига бағишланган форум бўлиб ўтмоқда.


Туркия Россия учун виза чекловларини бутунлай бекор қилмоқчи\n19:16 / 01.12.2016\nТуркия Россия федерацияси билан виза чекловлари бекор қилинишини истайди. ТИВ раҳбари Мавлуд Човушўғлининг Аланияда бўлиб ўтган Россия ва Туркия делегациялари қўшма мажлисида маълум қилишича, Туркия икки мамлакат фуқаролари бир-бирининг ҳудудида ички паспортлар билан ҳаракатланишини йўлга қўйиш ташаббусини маъқуллайди.\n"Бизда муносабатларни янада ривожлантириш учун қулай имкониятлар мавжуд. Биз Россия билан виза чекловлари бутунлай ечилишини ва фуқароларимиз бу давлатга сафарлари давомида ички паспортлардан фойдаланишига эришишни истаймиз", - деган у.\nЧовушўғлининг фикрича, "муносабатлардаги инқироз ҳақида гапиришни бас қилиш ва ўзаро муносабатларни ривожлантириш устида ишлаш лозим".\n"2023 йилгача биз ўзаро товар айланмси ҳажми 100-миллиард долларга етишини мўлжаллаганмиз. Биз шу йўналишда иш олиб бормоқдамиз. Савдо соҳасидаги чекловларни бекор қилиб Россия муҳим қадам ташлади", деган вазир.\nУ Россия Туркияда бир қатор "стратегик лойиҳалар", хусусан "Аккую" АЭСини қуриш лойиҳасини амалга ошираётганини таъкидлаган.\nРоссия ва Туркия ҳукуматлари ўртасидаги "Аккую" майдонида (Туркия жанубидаги Мерсин шаҳри) ҳамкорликда атом электр станциясини қуриш ва ишга тушириш тўғрисидаги шартнома 2010 йилда имзоланган эди.\nБу АЭС 2022 йилда ишга туширилиши режалаштирилганди.\n2015 йил ноябридаги воқеалардан кейин (Су-24 уриб туширилиши) Россия Туркияда АЭС қуришни тўхтатди.\nФақат 2016 йил августига келиб Россия ва Туркия "Турк оқими" газ қувури ва "Аккую" АЭСи қурилишини тиклашга келишиб олди.


Равил Ғайнуддин: Кремл Исломни босим остига олмоқда\nРоссия Муфтийлар кенгаши кенгаши раиси Равил Ғайнуддин\nРоссия Муфтийлар кенгаши раиси Равил Ғайнуддин Озодлик радиосига берган интервьюсида Россия ҳукуматини исломофобияда айблади. Унинг сўзларига кўра, Кремл Россия мусулмонларининг бирлашишга бўлган интилишларига қарши чиқмоқда.\n- 2009 йилнинг ноябр ойида Қурбон Байрами нишонланаётган пайтда муфтий Талғат Тожуддин учта марказлашган мусулмон тузилмаларини бирлаштириш ташаббуси билан чиқди. Бу ташаббусни ўрганиб чиққанимиздан сўнг Кавказ мусулмонлари раҳбари Бердиев ва ҳазрат Талғат Тожуддиннинг ўзлари билан қатор учрашувлар ўтказдик. Биз ишчи гуруҳ туздик, бирлашишга қаратилган фаолиятни бошлаб юбордик. Лекин бу ташаббус ҳукуматга ёқмади. Бизга бу интилишлар давлат сиёсатига мос эмаслигини билдиришди, - деди шайх Равил Ғайнуддин.\nМуфтийлар Кенгаши раисига кўра, янги тузилган муфтият айнан шу бирлашишга қарши қаратилган ва сунъий яратилган “қўғирчоқ” ёки “чўнтак” ташкилотидир ва уни Роман Силантьев каби “ҳукумат одамлари” бошқармоқда.\n- Уч муфтий – Ғайнуддин, Тожиддин ва Бердиевлар бирлашув йўлида борар экан, буларга (ҳукуматга - таҳр.) қарши қичқириб турадиган “қўғирчоқ театри” керак. Шундай қилиб, ҳукумат мана бу “қўғирчок” муфтийлар – Хузин, Раҳимов, Сайдуллинлар кабилардан ўзларининг “чўнтак” муфтиётини ясаб, уларни мусулмонларнинг ижобий ҳаракатлари, яъни бирлашишларини истамаётир. Ҳукуматда ишловчи исламофоб Гришинга (ислом масалалари бўйича президент маслаҳатчиси.- таҳр.) ўхшаган марионеткалар эса бундан фойдаланиб, Россияда Исломни босим остига олади. Улар бугунги кунда Россияда Ислом кучли омил эканлигини тушунган ҳолда диний тараққиётга тўсқинлик қилмоқда, - деди Равил Ғайнуддин.\nШайх жаноблари, шунингдек, охирги пайтларларда Россиянинг йирик шаҳарлари, хусусан, Москва ва Петербургда бўлаётган миллатчиларнинг чиқишларига ҳам ўз муносабатини билдирди. Унинг сўзларига кўра, икки миллиондан ортиқ мусулмонлар яшаётган Москвада расмийлари Ислом динига қарши сиёсат олиб бормоқда.\n- Собяниннинг Исломга бўлган қарашлари бугунги кунда бир мунча очиқ, десам ҳам бўлади. Лекин сўнгги кунларда Москвада бўлган ҳолатлар бу Исломга қарши кучларнинг олиб бораётган фаолияти натижасидир. Питерда, Москвада бўлган ҳодисалар остида Исломга қаратилган муносабат ётади. Бу Исломга қарши кучлар томонидан уюштирилган. Шу тариқа, мусулмонларни камситиш, уларнинг фуқаролик ҳақ-ҳуқуқларининг топталиши давом этмоқда, - деди Россия муфтийлар Кенгаши раиси Равил Ғайнуддин.\nРоссия Бош муфтийсининг Озодлик орқали берган бу баёноти оммавий ахборот воситаларида кенг муҳокама этилмоқда. Таъкидлаш жоизки, жорий йилнинг июн ойида Россия муфтияти Кремл билан муносабатлар яхшиланаёnгани ҳақида хабар тарқатган эди.\nРоссия Ислом келишуви ассоциацияси (РАИС) ёки Умумроссия муфтияти шу йилнинг 7 декабр куни таъсис этилди. Унинг таркибига Перм, Мордовия, Челябинск ва Ставрополь диний бошқармалари кирди. Маркази Перм шаҳрида жойлашган бу тузилма раҳбари этиб Ставропол ўлкаси муфтийси Муҳаммад Раҳимов сайланди.\nГап шундаки, бу муфтиятдан ташқари Россияда Марказий диний мусулмонлар бошқармаси, Россия муфтийлар Кенгаши ва Шимолий Кавказ мусулмонлари мувофиқлаштирувчи маркази фаолият юритиб келмоқда.\nХўш, нима учун Россияда айнан муфтиятлар бирлашуви арафасида тўртинчи муфтиятни тузиш зарурати туғилди? Бу саволга Россия Ислом келишуви ассоциацияси (РАИС) ёки Умумроссия муфтияти тузилишининг фаол ташкилотчиларидан бири, Перм ўлкаси муфтийси Муҳаммадғали Хузин жавоб беради.\n- Мақсадларга келсак, юртимизда бир ўлкадан ортиқ мусулмонларни бир уюшмага бирлаштириш ҳақида сўз бормоқда. Бундан олдин мавжуд тузилмалар бир-бирлари билан портфел талашиб, "Сен фалон кабинетда ўтирасан, сенинг лавозиминг шундай, меники бундай!"\nдеб, Крилов масалидаги квартетга ўхшаб тортишиб ўтирган.\nБунда, биринчи навбатда, Россияда мусулмонлар орасида ҳамда мусулмон етакчилари ва ташкилотлари орасида ички қарама-қаршиликларга барҳам бера оладиган ташкилот тузиш зарурати туғилди. Мусулмонларнинг конкрет масалалари билан шуғулланиш керак. Охирги йилларда мусулмон ва мусулмон бўлмаганлар орасида қарама-қаршилик Бош муфтият олиб борган нотўғри сиёсати туфайли авж олиб кетди.\nРавил Ғайнуддин бошқаруви остида Москвада сўнгги йилларда бирор масжид барпо қилинмади. Москвада сўнгги қурилган масжид- Отрадноедаги масжид бўлди. Лекин бу билан бизнинг бошқа муфтиятларга қарши туриш ниятимиз йўқ. Бизнинг эшикларимиз барча учун очиқ. Бизнинг ҳам ниятимиз бор: балким ўн, балки йигирма ўлкадан Россияда бир муфтият тузиб, бир муфтий сайлаш даражасига етишдир, - деди янги тузилган Россия Ислом келишуви ассоциацияси (РАИС) раҳбарларидан бири, Перм ўлкаси муфтийси Муҳаммадғали Хузин.


«Обод қишлоқ» ва «Обод маҳалла» дастури бўйича нималар қилинади?\nЎзбекистон Республикаси Президентининг «Обод қишлоқ» ва «Обод маҳалла» дастурларини 2020 йилда амалга ошириш бўйича қўшимча чора-тадбирлар тўғрисида»ги қарори лойиҳаси муҳокамага эълон қилинди.\nҲужжат лойиҳасига мувофиқ, жорий йил мамлакатимизнинг 160 туманидаги 268 та қишлоқ ҳамда 30 та шаҳар ва Тошкент шаҳрининг 11 та туманларидаги 80 та маҳаллада қурилиш ва ободонлаштириш ишлари бажарилиши белгиланмоқда.\nУнга кўра, «Обод қишлоқ» дастури бўйича жами 1509 км, «Обод маҳалла» дастури бўйича жами 176 км бўлган минтақавий йўллар (ички кўчалар)ни таъмирлаш амалга оширилади.\nШунингдек, дастурга киритилган қишлоқларда 23 411 дона, маҳаллаларда 5806 та тунги кўча ёритиш устунлари ўрнатилади.\nҚайд этилишича, дастурлар доирасида аҳолига транспорт хизмати кўрсатишни такомиллаштириш, сув, электр ва газ таъминоти тизимини яхшилаш, якка тартибдаги ва кўп хонадонли уй-жойларни таъмирлаш, ободонлаштириш, шу билан бирга ижтимоий соҳа объектларини қуриш ҳамда реконструкция ишлари ҳам кўзда тутилган.\nДастурларга киритилган ҳудудлар рўйхати, амалга ошириладиган чора-тадбирлар билан батафсил шу ерда танишишингиз мумкин.


Сергели ҳокими: «Контейнерга кўчиб ўтишга арзигулик айб иш қилганим йўқ» - Zamin.uz\nСергели ҳокими: «Контейнерга кўчиб ўтишга арзигулик айб иш қилганим йўқ»\nКадр: YouTube / Alter Ego\nСергели тумани ҳокими Элбек Шукуров YouTube’даги Alter Ego лойиҳасига берган интервьюсида амалдорларнинг яшаш учун контейнерларга кўчиб ўтаётганига муносабат билдирди, дея хабар бермоқда «Gazeta.uz».\nАввалроқ Президент Шавкат Мирзиёев «Шодиёна» (Фарғона) ва «Бунёдкор» (Наманган) маҳаллаларидаги аҳволни «президент сиёсатига хиёнат» деб атаган эди. У вилоятлар ҳокимлари ва прокурорларига муаммоларни «пастдан» ўрганиш учун маҳаллаларга кўчиб ўтишни таклиф қилган эди. Наманган вилояти ҳокими Шавкатжон Абдураззоқов, Бухоро вилояти ҳокими Ботир Зарипов ва бошқалар шундай қилди ҳам.\nСергели тумани ҳокими Элбек Шукуров эса яшаш учун контейнерга кўчиб ўтмоқчи эмас.\n«Контейнерга кўчиб ўтишга арзигулик айб иш қилганим йўқ, деб ўйлайман. Аммо муаммолар жуда кўп. Агар контейнерга кўчиб ўтганларга эътибор қаратилса, бир томондан бу, балки, тўғридир. Ҳудудлар катта, бир чеккасидан иккинчисига бориш учун бир соат вақт кетадиган туманлар бор. Шунингдек, агар ҳоким бир маҳалла билан тўлиқ шуғулланмоқчи бўлса, эҳтимол, у ерга контейнер ўрнатиб, яшашидан маъно ҳам бордир», — деди у.\nСергели тумани ҳокимининг қўшимча қилишича, Президент «ҳамма контейнерларга кўчиб ўтсин», деб айтмаган.\n«Мен буни аниқ эслайман — у буни айтмаган эди. Пастга тушиш кераклигини айтган. Ҳатто Чирчиқ бўйича ҳам: ‘Қўлингга белкурак олиб, ҳаммасини ўзинг тозалайсан’, деганди. Лекин у контейнерга кўчиб ўтиш ҳақида айтмаганди», — дея таъкидлади Сергели ҳокими.\nБунда гап Шавкат Мирзиёевнинг Тошкент вилоятига ташрифи ҳақида бормоқда. Чирчиқдаги «Ифтихор» маҳалласига уюштирилган кутилмаган ташриф вақтида давлат раҳбари маҳалланинг аҳволи учун ИИБ бошлиғини (маҳалла у раҳбарлик қиладиган секторда бўлган) танқид қилган эди. Орадан бир неча кун ўтиб, маҳаллада ИИБ бошлиғининг хизмат уйи кўринишидаги контейнер пайдо бўлганди.\nЭлбек Шукуровнинг айтишича, у Сергели туманидаги бошқа секторларнинг раҳбарлари билан биргаликда сайёр микроавтобусдан фойдаланади.\n«Одатда биз ўзимизнинг ‘тўртлик’ (тўртта сектор бошлиқлари — ҳоким, прокурор, ИИБ ва Давлат солиқ инспекцияси бошлиқлари) билан ўша микроавтобусда туманни айланиб чиқамиз. Агар қаердадир бир ё икки кун қолишимизга тўғри келса, шу микроавтобус бизнинг сайёр штабимизга айланади. У ерда шароитлар бор: телевизор, ниманидир ёзиб олиш, режалаштириш, чизиш керак бўлса — стол, дегандек. Унга тахминан 12-14 киши сиғади. Тошкент ихчамгина-ку. Менимча, контейнерга кўчиб ўтиш учун зарурат йўқ. Мен кўчиб ўтмайман», — деди у. “Замин” янгиликларини “Одноклассники”да кузатиб боринг\n4-03-2021, 10:43, Жамият\n4-03-2021, 07:00, Жамият\n11-02-2021, 14:50, Жамият\n26-08-2020, 10:23, Жамият\n30-07-2019, 21:17, Жамият\n19-09-2018, 20:48, Жамият\nЯнгиликлар » Жамият » Сергели ҳокими: «Контейнерга кўчиб ўтишга арзигулик айб иш қилганим йўқ»


УЛУҒ ШАЙХ НАЖМИДДИН КУБРО\nМашҳур шайх, йирик тасаввуф олими, халқ қаҳрамони ва мутасаввиф шоир Нажмиддин Кубро 1145 йилда Хоразмда туғилиб, 1221 йилда мўғул босқинчиларига қарши курашда қаҳрамонларча ҳалок бўлади.\nУнинг нафақат гўзал шеърий сатрлари, балки жасурлиги, душман билан мардонавор олишгани ҳам тиллардан-тилларга кўчиб, халқ орасида кенг тарқалган. Қуйида заҳматкаш адабиётшунос олим Эргаш Очил томонидан тўпланган ана шундай ҳикоялардан баҳраманд бўласиз.\nХоразмни истило қилишдан аввал Чингизхон донғи ўз ватанидан узоқ-узоқларга ҳам ёйилган улуғ Шайх Нажмиддин Куброга илтимос билан элчи йўллайди: «Мен Хоразмни қатли ом қилмоқчиман. Сиз оила аъзоларингиз билан шаҳарни тарк этиб, хоҳлаган томонингизга кетишингиз мумкин». Ватанпарвар Шайх унга шундай жавоб қайтаради: «Менинг етмиш беш йиллик умрим шу тупроқда кечди. Шу халқ билан бирга ҳаётнинг бутун аччиқ-чучугини тотдим. Энди унинг бошига оғир кун тушганда ташлаб кетиш мардликдан эмас!».\nНажмиддин Кубронинг ҳиммат ва муруввати шу қадар буюкки, бошқа ўлкалардан келган муридларининг бегона тупроқда ўлиб кетишларини истамайди. Уларни туғилган юртларига жўнатиб, ўзи шаҳарни мудофаа қилишга отланади. Шогирдларининг бирга кетиш тўғрисидаги таклифларига жавобан: «Мен шу ерда шаҳид бўламан. Менга Хоразмни тарк этишга рухсат йўқ!» – дейди ва қўлига шамшир тутиб, қўйнига тош тўлдириб, ёв қаршисига чиқади. Уларга тош отади, бир нечтасини найза билан уриб йиқитади. Душманлар унга камондан ўқ узадилар. Ўқлардан бири Шайхнинг кўкрагига санчилади. Шаҳид бўлаётган пайтда у душман қўлидан байроғини тортиб олиб, шу даражада маҳкам сиқиб ушлаганки, ўн киши бўлиб ҳам унинг қўлидан байроқни олишолмагач, бармоқларини кесишга мажбур бўлишган. Шайхнинг бу жасорати ёвни ҳам ҳайратга солган. Мазкур воқеа тилдан-тилга ўтиб, афсонага, халқ учун ибрат намунасига айланди. Шундай мард инсонларнинг авлоди эканлиги билан фахрланиб, Мавлоно Жалолиддин Румий бир шеърида шундай ёзган эди:\nНа аз он муфлисон, к-он бузи лоғар гиранд.\nБа яке даст майи холиси имон нўшанд,\n«Биз бир ориқ эчкини дунё деб билган назари паст қашшоқлар қавмидан эмас, балки қўлида эътиқод қадаҳини тутган улуғ зотлар тоифасиданмиз. Бу тоифа бир қўли билан иймоннинг холис майини сипқорса, иккинчи қўли билан кофирлар байроғини маҳкам ушлайди».\nМўғуллар ҳужуми вақтида Шайх Нажмиддин Кубро Урганч дарвозаси устига чиқади-да, оёғини узатиб, шаҳарни душман кўзига кўринмайдиган қилиб қўяди. Бу буюк Шайхнинг каромати эканлигини Хулагухон ҳузуридаги туслик бир аллома сезади ва унга:\nБу Шайх Кубронинг мўъжизасидир. Энди Хоразмни фақат хоразмлик кишигина кўриши мумкин, – деб маслаҳат беради.\nБир хоразмлик сотқинни тутиб келтирадилар. Мўғуллар топшириғига кўра, у Шайх билан музокара олиб боради. Лекин Кубро душманнинг бирор-бир шартига кўнмайди. Мана шундай ғоятда нозик ва масъулиятли бир вазиятда баъзи бир ғаламислар: «Шайх душман билан тил бириктирган», – деб Муҳаммад Хоразмшоҳ билан Нажмиддин Кубро ўртасига нифоқ соладилар. Жонини сақлаб қолиш мақсадида оила аъзолари ва аъёнлари билан шаҳардан чиқиб қочиш фикрига тушган шоҳ Шайхдан шаҳар дарвозаси устидан оёғини олишини талаб қилади. У оёғини олиши билан эса Хоразм яна ҳаммага намоён бўлади ва шуни кутиб ўтирган душман уни забт этади.\nМурид ҳамма нарсада пирига бўйсуниши, тўғрими-нотўғри, у буюрган барча юмушни қулоқ қоқмай, адо этиши шарт. Шайх, даставвал, ўз шогирдларидаги ғурур, кибрни йўқотиш, уларни мўмин, тавозели қилиб етиштиришга интилган. Бунинг учун маълум шартлар – юмушларни бажариш лозим эди. Бу тариқатда «мутаваззо хизмати» дейилади. Нажмиддин Кубро жисмонан нозик ва латиф йигит бўлмиш Маждиддинни ҳам шундай имтиҳонга солади, яъни уни сув ташиш, хонақоҳни супуриб-сидириш, нопок жойларни тозалаш ва бошқа юмушларни бажаришга мажбур этади. Шунда унинг онаси Шайхга одам юбориб айтади:\n– Илтимос, ўғлимни қийнамасинлар, агар мазкур юмушларни бажаришга хизматкор керак бўлса, мен ўнта турк ғуломини юборай.\nНажмиддин унга жавобан дейди:\nАжабо, ўзинг табиб экансан, айт-чи, ўғлинг касал бўлса-ю, дорини турк ғуломи ичса, сенинг ўғлинг тузаладими?\nКейинчалик машҳур авлиё, етук шоир, забардаст олим ва ҳассос воиз бўлиб етишган Сайфиддин Бохарзий Нажмиддин Кубронинг халифаларидан ҳисобланиб, илм таҳсилини ниҳоясига етказгач, шайх хизматига келиб, унинг тарбиясини олган. Бохарзий хилватга кирганида иккинчи арбаъиннинг бошидаёқ устози у хилватда ўтирган хонанинг эшигига келади ва муборак қўли билан эшикни чертиб:\n– Эй, Сайфиддин! – деб овоз беради ва қуйидаги байтни ўқийди:\nМанам ошиқ, маро ғам созвор аст,\nТу маъшуқи, туро бо ғам чи кор аст?!\nМен ошиқман, демак, ғамга сазовор,\nСен маъшуқ – ғам билан нима ишинг бор?\n– Ўрнингдан тур-да, ташқарига чиқ! – дейди.\nШундай деб, унинг қўлидан тутганича хилватдан чиқаради.\nШайх Нажмиддинга Хитойдан – Шарқий Туркистондан бир канизак туҳфа қилиб юборганларида никоҳ кечаси у шогирдларига айтадики: «Биз бу кеча шаръий лаззат билан машғул бўлмоқчимиз. Шунга мувофиқ равишда сиз ҳам риёзатни тарк этиб, фароғату осуда бўлинг».\nБарча муридлар фароғат билан банд бўлганларида, Сайфиддин Бохарзий катта бир офтобани сувга тўлдириб, туни билан Шайх эшигида туради. Тонг пайти ташқарига чиққан Шайх эшиги олдида уни кўриб сўрайди:\n– Мен бу кеча сизларга дам олинглар демаганмидим? Сен нега ўзингга бу ранжу машаққатни раво кўрдинг?\n– Сиз ҳар ким ўз ҳузур-ҳаловати билан машғул бўлсин, дедингиз, – дейди жавобан у. – Менга эса ҳазрати Шайх остонасида хизматда туришдан ортиқ лаззату ҳузур йўқ.\n– Сенга башорат шуки, султонлар отинг жиловини тутиб югургай, – дейди.\nКунлардан бир куни султонлардан бири Шайх Сайфиддин зиёратига келади ва қайтишида айтадики:\n– Сизга бир от назр қилмоқчиман. Илтимосим шуки, сизни унга ўзим миндирсам.\nШайх унинг илтимосини қабул қилади. Лекин от асов бўлиб, Шайх миниши билан чопиб кетади ва Султон бир қўли жиловда эллик қадамча унинг ортидан чопиб боради. Шунда Шайх султонга айтади:\n– Отнинг асовлиги ҳикмати шундаки, бир кеча шайхулислом шайх Нажмиддин Кубро хизматида эдик. У киши башорат берган эдики, султонлар жиловингдан тутиб югургайлар. Бу пир сўзининг исботидир.\n«ЮРАГИМДА ЯШАЙСАН, ЮРТИМ!»\nЭЛГА ҚИЛСА БИР ЖАФО\nЭНГ МУҲИМ ВАЗИФА\nЎзбек халқи яратган бой илмий-адабий мероснинг жаҳон халқлари мулкига айланишида Хоразмий, Беруний, Форобий, Ибн Сино, Мирзо Улуғбек, Лутфий, Алишер Навоий каби ўнлаб улуғ алломалар қаторида, Заҳириддин Муҳаммад Бобурнинг номи ҳам муносиб ўринни эгаллайди. Унинг ёрқин ижодий фаолияти, давлат, ижтимоий-сиёсий ҳаётдаги катта мавқеи авлодлар томонидан зўр ҳурмат-эҳтиром билан хотирлаб келинмоқда.\n✔ 7  10:55, 18.02.2019\nюз қатла фарёд айларам\nАгар рақамларга назар ташласак, Алишер Навоий яшаган давр билан бизни салкам олти асрлик вақт девори ажратиб туради.\n✔ 35  12:23, 11.02.2019\nосойишталикни сақлаш, хавфсизликни таъминлашдир\nЎзбекистон Республикаси Ички ишлар вазири, генерал-лейтенант Пўлат Бобожонов Жиззах вилоятига хизмат сафари давомида Жиззах шаҳар ИИОФМБга қарашли 3-сонли ички ишлар бўлими фаолияти билан танишаркан, унга вилоятда жамоат хавфсизлиги ва осойишталикни таъминлаш борасида амалга оширилаётган ишлар ҳақида батафсил маълумот берилди.\n✔ 23  12:15, 11.02.2019\nИНСОН ШАХСИНИ ТАСДИҚЛОВЧИ «МУҲР»\nУильям Ҳершель XIX асрнинг охирларида Буюк Британиянинг Ҳиндистондаги маъмуриятида хизмат қиларди. У йилдан йилга маош олиш учун келадиган аскарлар сони кўпайиб бораётганига ҳайрон бўларди.\n✔ 41  10:38, 04.02.2019\n✔ 37  10:31, 04.02.2019\nЁШЛАРГА ПСИХОЛОГИК ЁРДАМ КЕРАК\nБарчамизга аён бир ҳақиқат бор: бола ҳеч қачон жиноятчи бўлиб туғилмайди. Уни эътиборсизлик ва носоғлом муҳит шу йўлга етаклаши мумкин. Фарзанд тарбияси хусусий иш эмас, балки ижтимоий масаладир.\n✔ 53  12:18, 28.01.2019